په‌یڕه‌و ئه‌نوه‌ر: ده‌بوایه تورکیا هه‌ر هیچ نه‌بووایه پشتیوانی له حکومه‌تی هه‌رێم بکردایه له‌م شه‌ڕه‌ی داعشدا\nهه‌ندێک له سه‌رچاوه‌کانی هه‌واڵ ئاماژه به‌وه ده‌که‌ن تورکیا چاوپۆشی له جم و جۆڵی توندڕه‌وانی ده‌وڵه‌تی ئیسلامی ده‌کات له سوریا و له عێراقیشدا.\nبێده‌نگی ئه‌م ماوه‌یه‌ی ڕابردووی ئانکه‌ره به‌رامبه‌ر به شه‌ڕی ده‌وڵه‌تی ئیسلامی دژی هه‌رێمی کوردستانی عێراق پرسیار گه‌لێکی به دوای خۆیدا هێناوه.\nتورکیا به‌رژه‌وه‌ندیه‌کی زۆری ئابوری و بازرگانی هه‌یه له هه‌رێمی کوردستانی عێراقدا.\nپه‌یڕه‌و ئه‌نوه‌ر، شیکه‌ره‌وه‌ی سیاسی ده‌ڵێت ده‌شێت له قۆناغی یه‌که‌می کێشه‌کان و هاتنه ئارای ده‌وڵه‌تی ئیسلامیدا ئانکه‌ره ئه‌و جۆره دید و بۆچوونه‌ی هه‌بووبێت به‌ڵام ئێستا که کاره‌کانی داعش ده‌بینرێت وه‌ک ده‌ڵێت له‌وبڕوایه‌دا نییه هیچ ده‌وڵه‌تێک ئه‌و کار و ڕه‌فتارانه‌ی داعشی پێ قه‌بوڵ بێت و ده‌شڵێت ده‌کرێت بگوترێت ململانێ و ناکۆکیه ناوخۆییه‌کانی تورکیاش ده‌شێت هۆکار بن بۆ ئه‌م بێده‌نگیه‌ی ئانکه‌ره.\nله‌گه‌ڵ ئه‌وه‌دا که هێشتا تورکیا به شێوه‌یه‌کی فه‌رمی ڕاگه‌یاندنی نه‌داوه سه‌باره‌ت به ڕووداوه‌کان له هه‌رێمی کوردستانی عێراقدا به‌ڵام وه‌ک به‌ڕێز ئه‌نوه‌ر ده‌ڵێت په‌لهاویشتنی داعش بۆ هه‌رێمی کوردستان که مه‌ڵبه‌ندێکی گه‌وره‌ی ئابووری و بازرگانی تورکیایه و هاتنه ئارای ئه‌گه‌ر و نه‌گه‌ره‌کانی زیان لێکه‌وتن له حکومه‌تی تورکیا ده‌شێت هۆکارێک بێت بۆ گۆڕانکاری له دیدی تورکیادا.\nله میانه‌ی وتووێژه‌که‌یدا له‌گه‌ڵ به‌ڵێن ساڵح، په‌یڕه‌و ئه‌نوه‌ر ئاماژه‌ش به‌وه ده‌کات له‌وانه‌یه تورکیا وه‌هاش بخوازێت له بری هێزه کوردیه‌کان له سوریادا هێزێکی تر هه‌بێت ببێته جێگره‌وه‌ی ئه‌و هێزانه.\nوتووێژ له‌گه‌ڵ په‌یڕه‌و ئه‌نوه‌ر


پێشنیازەبودجەی پایزەی حوکوومەت پێشکەش بە پەرلەمان کرا - Radio Sweden Kurdish - رادیۆی سوید Radyoya Swêdê | Sveriges Radio\nپێشنیازەبودجەی پایزەی حوکوومەت پێشکەش بە پەرلەمان کرا\nبڵاو کرایه‌وه onsdag 18 september 2013 kl 10.17\nپێشنیازەبودجەی پایزەی حوکوومەت ئەمڕۆ بەیانی لە کۆنفرانسێکی چاپەمەنیدا لەلایەن ئاندێرش بۆری وەزیری دارایی سویدەوە پێشکەش کرا. لە پێشەکیی ئەم بودجەیەدا کە بە بودجەی جانتای باغەڵیش ناوی دەرکردووە باسکراوە کە قەیرانی دارایی و بێبرەوەیی ئابووریی جیهان، هەروا بەری بە گەشەی دارایی سوید داوە و حوکوومەت هەرچەند هەوڵیش بدات ئەوا ناتوانێ تا ساڵی ٢٠١٧ ڕێژەی بێکاریی وڵات دابەزێنێتە ژێر هەشت لەسەد.\nلە پێشەکیی ئەم بودجەیەدا کە بە بودجەی جانتای باغەڵیش ناوی دەرکردووە باسکراوە کە قەیرانی دارایی و بێبرەوەیی ئابووریی جیهان، هەروا بەری بە گەشەی دارایی سوید گرتووە و حوکوومەت هەرچەند هەوڵیش بدات ئەوا ناتوانێ تا ساڵی ٢٠١٧ ڕێژەی بێکاریی وڵات دابەزێنێتە ژێر هەشت لەسەد.\nلەم پێشنیازەبودجەیەدا زوربەی پارەکان بۆ ئەوە دەچن کە خولی پێنجەمی داشکاندنی باج بۆ ئەو کەسانەی کار دەکەن دەستپێبکرێ، هەروەها ئاستی زێدەباجدانی دەوڵەتی هەڵکشێ. بەڵام بودجە بۆ پەروەردە و باشترکردنی هاوگونجیش لەبەرچاو گیراوە.\nئاندێرش بۆری وەزیری دارایی دەڵێ بەو گەشە لاوازە نێونەتەوەییەی هەبووە، ئەمە بە ڕێچارەیەکی شیاو دەزانین کە ئابووریی خۆماڵی هان بدەین. بۆری هەروەها دەڵێ بێبرەوەییەکی درێژماوەی بازاڕ لە ئاستی جیهانیدا هەبووە و سویدی ئێمەش وڵاتێکە زۆرتر بە هەناردە دەژی. لەم بارودۆخەدا زۆر سروشتی دەنوێنێ کە بە هاندانی ئابووریی خۆماڵی، هەوڵی پاراستنی کار بدەین.\nنزیکەی ٢١ میلیارد کرۆن لەو ٢٥ میلیارد کرۆنە زیادییەی حوکوومەت بۆ بودجەی ئەمجارە لەبەرجاوی گرتووە بۆ بەهێزکردنی ئابووریی بنەماڵەکان تەرخان دەکرێ. نیوەی ئەویش بۆ داشکاندنی خولی پێنجەمی باجی سەر داهات سەرف دەکرێ و سێ میلیاردی دیکەش بۆ ئەوەی کەسانێکی کەمتر مەجبوور بن باجی زێدە بدەنە دەوڵەت، جگە لەو باجەی هەموو کەس دەیداتە کۆمۆنەکان. تا ئێستا ئەو کەسانەی ٣٦ هەزار کرۆنیان داهاتی مانگانە هەبوو، ئەم باجە زێدەیە دەدەن بەڵام بە دوای پەسندکرانی ئەم پێشنیازەبودجەیە، ئەوا ئاستی زێدەباجدان ئەو کەسانە دەگرێتەوە کە مانگانە ٣٧٤٠٠ کرۆن مووچە وەردەگرن. هەڵبەت ئەوە وا دەکا کە گشت ئەوانەی کار دەکەن، باجێکی کەمتر بدەن. کارمەندێک کە مانگانە ٢٨١٠٠ کرۆن معاش وەردەگرێ، مانگانە ٢٧٣ کرۆن کەمتر باج دەدات. ئەوەش کە ٣٧٤٠٠ کرۆن وەردەگرێ باجەکەی بە ڕێژەی ٦٠٠ کرۆن لە مانگدا دادەشکێ.\nبۆ خانەنشینانیش باج بە ڕێژەی سەد و چەند کرۆنێک لە مانگدا کەم دەبێتەوە. دەرچوویەکی گەورەی دیکەیش خەرجی ئەندامەتی لە سندووقی بیمەی بێکاریی هاووڵاتیاندایە کە حوکوومەت خۆی لە هەڵبژاردنی ساڵی ٢٠٠٦دا خستییە بواری جێبەجێکردنەوە، بەو مانایە کە کارمەندانی ئەو کەرتانەی بێکارییان تێدا زۆرە، دەبێ ئەندامەتیی زیاتریش بدەن. بەڵام هەر لە هەمووان زیاتر کارمەندانی ڕیستوورانەکانن سوود لەم خاڵەی پێشنیازەبودجەکە دەکەن و خەرجی ئەندامەتیی سندووقی بیمەی بیكارییان بە ڕێژەی ٢٥٥ کرۆن کەم دەبێتەوە.\nکەچی ئەم چاکسازییەی حوکوومەت لە بودجەدا بە هیچ جۆرێک بە سوودی بێکاران و نەخٶشان ناشکێتەوە. ئەوە نەبێ یارمەتیی حوکوومەت بۆ کرێخانووی ئەو بنەماڵانەی منداڵیان زۆرە و ئابوورییان خراپە، بەرز دەبێتەوە. مانگێ ٢٠٠ کرۆن زێدەتر بۆ هەر منداڵە و دەبێتە ١٥٠٠ کرۆن لە مانگدا. بۆ دوو منداڵ بە ڕێژەی ٢٥٠ کرۆن کە دەبێتە سەرجەم ٢٠٠٠ کرۆن. بێت و بنەماڵەکە سێ منداڵ یا زۆرتریان هەبێ ئەوا سەرجەم ٣٠٠ کرۆنیان بۆ زێدە دەبێ و دەبێتە ٢٦٥٠ کرۆن لە مانگدا.\nجگە لەوانەش پارەیەک بۆ یارمەتیی کاتی ئازاد ناودێر بە (fritidspeng) بۆ ئەو بنەماڵە منداڵدارانە لەبەرچاو دەگیرێ کە لە سەر سوسیال دەژین. ئەویش ٣٠٠٠ کرۆن لە ساڵدا بۆ هەر منداڵێکی قوتابیی پۆلیی چوار تا نۆیە. ئەو پارەیە دەبێ مەعلووم بێ کە بۆ چالاکییەکی کاتی ئازاد تەرخان کراوە.\nئاندێرش بۆری وەزیری دارایی پێی وایە کە ئەم چاکسازییانە لە باجدا و داشکاندنەکەی دەتوانێ ببیتە هۆی پەیدابوونی ١٣ هەزار کاری نوێ.\nلە ناو پێشنیازەکراوەکاندا باسی چاکسازیی دیکەش کراوە کە ڕێ بۆ گەنجان خۆشتر دەکا بێنە ناو بازاڕی کارەوە. ئەویش بە ڕێی زیادکردنی پشتگیری لە شیرکەتان تا گەنجێکی زۆرتر بۆ کارفێربوون قەبووڵ بکەن. هەروەها دامەزرانی گەنجانی ژێر ٢٣ ساڵیش بۆ شیرکەتان کەمخەرجتر دەکاتەوە.\nلە بواری فێرگەدا مامۆستا نوێیەکان و بەتایبەت ئەوانەی پسپۆڕییان هەیە، پێنج هەزار کرۆن زیاتریان مانگانە دەدرێتێ، هەڵبەت لە چاو مامۆستایانی‌تر. هەروەها بۆ باشترکردنی هاوگونجیش حوکوومەت دەیەوێ بۆ قوتابیانی بیانیی تازەهاتووی پۆلی سێ تا پێنج، لەهەفتەدا سێ سەعات زیاتر وانەی سویدی دابنێ. ئەو کۆمۆنانەش کە زیاتر پەنابەری تازەهاتوو وەردەگرن، یارمەتییەکی زیاتریان بۆ هەر سەرە و دەدرێتێ، دیارە ئەویش لە چاو ئەو کۆمۆنانەی پەنابەری تازەهاتووی کەمتر وەردەگرن.\nوەک وردەکاریی زێدەتر: باجی سەر ئاڵکۆڵ زیاد بووە و هەر شووشە شەراب یا خواردنەوەی بەهێز دوو کرۆن گرانتر بووە و قوتووە بیرەیەکیش ٣٠ تا ٤٠ ئوێرە گرانتر دەبێت. ئەوانە سەرجەم وا دەکا کە کەسریی بودجەی وڵات بگاتە ٥٠ میلیارد کرۆن و قەرزی دەوڵەت زیاد کات.\nبەڵام وەزیری دارایی ئاندێرش بۆری دەڵێ زەمەنەکە زەحمەتە هەرچەند بودجەکە جەند رەهەندی جۆراوجۆری هەیە.\nـ "بە واتایەک پێشنیازەبودجەکە نەرێتییە چون ئێمە بە پێچەوانەی وڵاتانی دیکەی جیهان هانی ئابووریی خۆمان دەدەین و ئێمە پشتی کار دەگرین. شێواز و ڕەوتی کارکردی بازاڕی کار بەهێز دەکەین و ئامرازێک بەکار دێنین کە لە درێژماوەدا بە داشکاندنی ئاستی بێکاری دەشکێتەوە. پێشنیازەکە بەواتایەکیش چاوی لە داهاتوویە چون سەرمایەگوزاری بۆ فێرگەکان دەکا و هێزی ڕکەبەری و باشترکردنی کەشی شیرکەتان."\nلە بەرنامەی سبەینێی زایەڵەدا شرۆڤەی ئەم پێشنیازەبودجەیە لە ڕوانگەیەکی دیکەوە دەکەین کە لەگەڵ ئەوەی حوکوومەت جیاوازیی هەیە.


بەفر، ئاستەنگی بۆ هاتوچۆی شوفێران لە پێنجوێن دروست كرد – تۆڕی میدیایی خەڵک\nبەفر، ئاستەنگی بۆ هاتوچۆی شوفێران لە پێنجوێن دروست كرد\n2020/01/09 - 10:59 AM\nقائیمقامی پێنجوێن ڕایدەگەیەنێت، تیمەكانی بەڕێوەبەرایەتی و ئاوەدانكردنەوەی سلێمانی ڕێگاكەیان لە بەفر پاك كردەوە.\nبەهۆی ئەو شەپۆلە باران و بەفر بارینەی ڕووی لە ناوچەكانی هەرێمی كوردستان كرد و بەپێی پێشبینییەكانی كەشناسی هەرێمیش ئەمشەو لە زۆرێك لە ناوچە سنوورییەكانی هەرێم بەفر باریوە.\nزانا ڕەحمان قائیمقامی پێنجوێن بە (خەڵك)ی ڕاگەیاند، لە سەرەتای بارینی بەفرەكە ئاستەنگی هاتوچۆمان بۆ دروست بوو، بەڵام تیمەكانی بەڕێوەبەرایەتی ڕێگاوبان و ئاوەدانكردنەوەی سلێمانی بە زووی هاتن بە دەمانەوە و دەستیان كرد بە پاككردنەوەی ڕێگاكە.\nوتیشی”لە ئێستادا هاتوچۆی ئۆتۆمبێل بۆ سلێمانی و خاڵی سنووری باشماخ ئاسایی و بێ كێشەیە”.\nئاماژەی بۆ ئەوەش كرد، بەپێی زانیارییەكانی ئێمە نزیكەی 10 سم بەفر باریوە.\nبەفر و بارانقایمقامی شارۆچكەی پێنجوێنقەزای پێنجوێن\nلە سلێمانی 225 ملیۆن دینار غەرامەی سەرپێچیكاران كراوە\nڕۆیتەرز: چوار سەربازی توركیا لە ڕۆژئاوای كوردستان كوژران\nمامۆستایەكی ئاینی بە كۆرۆنا گیانی لەدەستدا


پەیوەندی بە هەرێمەوە هەیە ڕێگەی نێوان بەغدا و كەركوك داناخرێت – تۆڕی میدیایی خەڵک\n2020/03/23 - 7:00 PM\nئەندامێكی لیژنەی ئاسایش و بەرگری لە پەرلەمانی عیراق ڕایدەگەیەنێت، ڕێگەی ستراتیژی بەغدا- كەركوك لەماوەی قەدەغەكردنی هاتووچۆدا داناخرێت، هۆكاریی ئەمەش بۆ بەردەوامبوونی جوڵەی بازرگانی نێوان هەرێكی كوردستان و بەغدا دەگێڕێتەوە.\nعەبدولخالق عەزاوی ئەندامی لیژنەی ئاسایش و بەرگری لە پەرلەمانی عیراق لە لێدوانێكی ڕۆژنامەوانیدا ڕایگەیاندووە”ڕێگەی نێوان بەغدا كەركوك كە شادەمارێكی ئابوری گرنگە لەنێوان هەرێمی كوردستان و بەغدا و بە پارێزگەكانی دیالە و سەڵاحەدین و كەركوكدا تێدەپەڕێت، داناخرێت و لە ماوەی قەدەغەكردنی هاتووچۆدا بە كراوەیی دەمێنێتەوە”.\nبە وتەی عەزاوی”كاروانە بازرگانییەكان و گواستنەوەی سەوزە و میوە و مەوادی خۆراكی، لەگەڵ حاڵەتە پزیشكییە مەترسیدار و حاڵەتە مرۆییەكاندا، ڕێگەیان پێدەدرێت بەبێ هیچ كۆتوپێوەندێك تێبپەڕن، لەگەڵ ئەمانەشدا ڕێگەی نێوان بەغدا- كەركوك بە شادەمارێكی گرنگی جوڵەی كاروانە بازرگانییەكان دادەنرێت بۆ گواستنەوەی پێداویستییەكانی بازاڕ لەپێناو ڕێگرتن لە بەرزبوونەوەی نرخ لەحاڵەتی درێژكردنەوەی ماوەی قەدەغەكردنی هاتووچۆ بۆ هەفتەی داهاتوو”.\nڕێگەی كەركوك- بەغدا لە ڕێگە ستراتیژییەكانی عیراقە و دەروازەی بەغدایە بەڕووی هەرێمی كوردستان بۆ گواستنەوەی كەلوپەل و كاڵا و پێداویستییەكان بە هەموو جۆرەكانیان.\nبازرگانیبەغداعيراقڤایرۆسی كۆرۆناقەدەغەكردنی هاتووچۆكەركوكهەرێمی كوردستان


تاوانى ئاره‌ق خمرخواردنه‌وه و بڕوا بوون به سيحر و فاڵچيان و تاوانى ئه‌زيه‌ت دانى دايك و باوك :: ماڵپه‌ڕی فه‌رمووده\nتاوانى ئاره‌ق خمرخواردنه‌وه و بڕوا بوون به سيحر و فاڵچيان و تاوانى ئه‌زيه‌ت دانى دايك و باوك\nتاوانى ئاره ق خمرخواردنه وه و بڕوا بوون به سيحر و فاڵچيان و تاوانى ئه زيه ت دانى دايك و باوك\nپێغه مبه رى خوا صلى الله عليه وعلى اله وسلم ئه فه رموێ : ( من أتى عرافا فسأله عن شيء لم تقبل له صلاة أربعين ليلة )\nرواه مسلم واته : ( ئه وه ى بچێته لاى فاڵ گره وه يه ك و پرسيارى لێبكا له شتێك ئه وه چل شه و نوێژى قبوڵ نابێ ) .له م فه رمووده بۆمان ده ركه وت ته نها بڕۆى پرسيار بكه ى له فاڵ گره وه بێ ئه وه ى بڕواش بكه ى ئه و تاوانه گه وره يه يه به ڵام پرسيار بكه ى بڕواشى پێ بكه ى تاوانه كه گه وره تره وه ك له فه رمووده ى داهاتوو هاتووه .\nپێغه مبه رى خوا صلى الله عليه وعلى اله وسلم ئه فه رموێ : ( من أتى كاهنا فصدقه بما قال فقد كفر بما أنزل على محمد)\nصحيح الترغيب والترهيب 3044 واته : ( ئه وه ى بچێته لاى فاڵ گره وه ك=له وانه ى بانگه شه ى زانينى غه يب و موسته قبه ل ئه كه ن= وه بڕواى پێبكا به وه ى ده يڵێ ئه وه كوفرى كردووه به وه ى له سه ر محمد صلى الله عليه وعلى اله وسلم دابه زيوه ) .\nبۆمان ده ركه وت له و فه رمووده كه بڕوا بوون به فاڵچيان چه نده تاوانێكى گه وره يه كه فره به وه ى دابه زيوه بۆ محمد صلى الله عليه وعلى اله وسلم كه قورئانه چونكه هاتووه له قورئانا خواى به رز ئه فه رموێ : (قُلْ لَا يَعْلَمُ مَنْ فِي السَّمَاوَاتِ وَالْأَرْضِ الْغَيْبَ إِلَّا اللَّهُ وَمَا يَشْعُرُونَ أَيَّانَ يُبْعَثُونَ) 65 النمل واته : (كه س له ئاسمانه كان و زه وى غه يب نازانن ته نها الله نه بێ وه ئه وان نازانن كه ى زيندوو ئه كرێنه وه ) كه وابێ ئه وه ى بڕواى بێ كه سێك غه يب ئه زانێ كوفر ئه كات به قورئان و به درۆى ئه خاته وه .\nپێغه مبه رى خوا صلى الله عليه وعلى اله وسلم ئه فه رموێ : ( من اقتبس علما من النجوم اقتبس شعبة من السحر زاد ما زاد )\nصحيح الترغيب والترهيب 3051 واته : ( ئه وه ى علمێك وه رگرێو فێربێ له ئه ستێره كان ئه وه به شێك له سيحرى وه رگرتووه و فێر بووه ئه وه نده ى زياتر علمى ئه ستێره فێر بێو وه ربگرێ ئه وه سيحرى زياتر وه رگرتووه و فێر بووه ) . علمى ئه ستێره لێره ئه وه مه به سته كه كه سانێكى فاڵ گره وه بانگه شه ى ئه كه ن به ڕێگاى ئه ستێره كان گوايه ده زانن له داهاتوو چى ڕوو ئه دات ئه وه درۆيه كى شاخداره ئه ستێره بۆ ئه وه ى نيه كه خه ڵك بيكاته نيشانه ى غه يب زانين له غه يرى خوا كه س غه يب نازانێ ئه وه ى بانگه شه ى زانينى غه يب بكات كوفر به خوا ده كات ئه م باسانه له شه رحى كتاب التوحيد زياتر ڕوون ئه كه مه وه به پشتيوانى خوا به ڵام شتێك هه يه لێره گرنگه ئاگادارى خه ڵك بكه ينه وه كه كه سانێك خۆيان فێرى سحر ده كه ن به حيسابى ئه وه ى ده يانه وێ سيحر به تاڵ بكه نه وه نه ك سيحر بكه ن يان ده ڵێن ده مانه وێ خۆ له سيحر بپارێزين! فه رمووده يه كى هه ڵبه ستراو ئه كه نه به ڵگه كه گوايه پێغه مبه رى خوا صلى الله عليه وعلى اله وسلم فه رموويه تى : ( تعلموا السحر ولا تعملوا به ) به ڵام ئه مه فه رمووده ى پێغه مبه رى خوا نيه صلى الله عليه وعلى اله وسلم وه هيچ ئه سڵى نيه شتێكى بێ بنه مايه ! وه پێغه مبه ر صلى الله عليه وعلى اله وسلم ئه فه رموێ : ( لا يدخل الجنة مدمن خمر و لا مؤمن بسحر و لا قاطع رحم ) سلسلة الاحاديث الصحيحة 678 واته : ( ناچێته به هه شته وه كه سى مودمين له سه ر خه مر=مه شروبى سه رخۆشكه ر= وه ناچێته به هه شته وه كه سى بڕواى به سيحر هه بێ وه ناچێته به هه شته وه كه سێ ره حم\nپچڕاندبێ ) .\nوه پێغه مبه ر صلى الله عليه وعلى اله وسلم ئه فه رموێ : ( ثلاثة لا ينظر الله إليهم يوم القيامة : العاق لوالديه و مدمن الخمر و المنان عطاءه ، و ثلاثة لا يدخلون الجنة : العاق لوالديه و الديوث و الرجلة ) سلسلة الاحاديث الصحيحة 1397 واته : ( سێ جۆر كه س هه ن خوا سه يريان ناكات له ڕۆژى قيامه ت : كه سێ كه ئه زيه تى دايك و باوكى دابێ و به قسه يان نه كات وه كه سيچ مودمينى خه مره وه كه سێ منه ت ئه كا له سه ر ئه وه ى ده يبه خشێ ، وه سێ جۆر كه س ناچنه به هه شته وه : ئه وه ى ئه زێتى دايك و باوكى بدات و به قسه يان نه كات وه كه سێ بێده نگى بكا له فاحيشه له ماڵه كه ى وه ئافره تێ خۆى بچوێنێ به پياو ) .\nبەش: فەرموودە سەردان: ١٥٥١


kurdiu 19/05/2019 - 10:37 بڵاوکراوەتەوە لە هەواڵ/كوردستانی\nبەشێك لەگەنجینەكان ئامادەكاری بۆ لیستی موچەی مانگی (3) دەكەن و ئەندامێكی لیژنەی دارایی و ئابووری لەپەرلەمانی كوردستانیش رایدەگەیەنێت: دواكەوتنی موچە بۆ چەند رۆژێك، كاریگەریی لەسەر دابەشكردنی موچەی لە (30) رۆژ جارێك نابێت، چونكە لەماوەی مانگەكەدا موچە دابەشدەكرێت.\nبەگوێرەی زانیارییەكان، تائێستا وەزارەتی دارایی و ئابووری حكومەتی هەرێم فەرمانی نەكردووە بەگەنجینەكان بۆئەوەی لیستی موچەی مانگی (3) ئامادە بكرێت، بەڵام هەندێك لەگەنجینەكان خۆیان ئامادەكارییان كردووەو داوایان لەفەرمانگەكان كردووە لیستی موچەی ئەو مانگە ئامادە بكەن و رەوانەی گەنجینەكانی بكەن بۆ وردبینی، چونكە ئەگەری هەیە بەهۆی پشووی جەژنی رەمەزانەوە، چەند رۆژێك موچە دوابكەوێت.\nهەر لەزانیارییەكاندا هاتووە، "پێشتر لەدوای (20)ی هەموو مانگێكەوە لیستی موچەی مانگی دواتر رەوانەی گەنجینە دەكرا، بەڵام ئێستا بەوشێوەیە نییە، هەندێك لەفەرمانگەكان لیستی موچەیان ناردووەو هەندێكیشیان نەیانناردووە".\nلەلایەن خۆشییەوە، ئەرشەد حسێن ئەندامی لیژنەی دارایی و كاروباری ئابووری لەپەرلەمانی كوردستان، راگەیاند: دابەشكردنی موچە لەڕۆژی 5ی مانگەوە دەستپێدەكات، پێشتر وەزارەتی دارایی لەڕۆژانی پشوودا موچەی دابەشدەكرد، بەڵام وەزیری دارایی و ئابووری حكومەتی هەرێم لەدواین لێدوانیدا رایگەیاند، لەڕۆژانی پشوودا موچە دابەشناكرێت، بۆیە موچەی مانگی (3) چەند رۆژێك دوادەكەوێت.\nوتیشی:" دواكەوتنی دابەشكردنی موچە كاریگەری نابێت لەسەر دابەشكردنی موچە لە (30) رۆژ جارێك، چونكە لەماوەی مانگەكەدا موچەی هەموو شوێنەكان دابەشدەكرێت".


گه‌ڕان به‌دوای جێگاپێی باوکدا .. ئاسۆ عه‌زیز - Kurdistanigawre\nگه‌ڕان به‌دوای جێگاپێی باوکدا .. ئاسۆ عه‌زیز\nکێ ده‌توانێت تێمانبگات، له‌کاتێکدا ئازاره‌کانمان بریتین له کۆمه‌ڵه هه‌ستێکی تایبه‌ت؟ کێ ئه‌توانێت بماندۆزێته‌وه له‌کاتێکدا، ئه‌و جیهانه‌ی تێیدا ده‌ژیین، بریتییه له جیهانێکی تایبه‌ت. هیچ که‌س زمانی هه‌سته تایبه‌ته‌کانمان نازانێت، هیچ که‌س ڤیزای سه‌فه‌ری جیهانه تایبه‌ته‌کانمانی پێنادرێت. ئه‌مانه وته‌ی پۆڵای هاوڕێمه، که له ئایاری ئیمساڵدا ٢٠١٤، له سه‌فه‌رێکمدا بۆ دانمارک، ئاڕاسته‌ی ده‌کردم. من له دانمارک ده‌گه‌ڕام بۆ دۆزینه‌وه‌ی کۆمه‌ڵێک پرسیار، که ساڵانه له ئایاردا هه‌راسانم ده‌کات. من پێموابوو، که پۆڵا ده‌توانێت تێمبگات، به‌ڵام ئه‌و ده‌یگووت: من ته‌نها ده‌توانم گوێگربم، نه‌ک تێتبگه‌م، چونکه ئازاره‌کانی تۆ، کۆمه‌ڵێک ئازاری تایبه‌تن، که هی من نین، ئه‌و جیهانه‌ی که تۆ تێیدا ده‌ژیی، من ناتوانم سنووره‌کانی تێپه‌ڕێنم، چونکه ڕێگامپێنادرێت. ئازاره‌کانی تۆ، ئازارگه‌لێک نین، که نوێبن، به‌ڵکوو ته‌مه‌نی ئازاره‌کانت به‌قه‌د ته‌مه‌نی خۆته.\nهه‌ربۆیه هیچ که‌سێک نییه، بتوانێت له ئازاره‌کانی پێشمه‌رگه‌یه‌کی دێریین تێبگات، نه دایک و باوک، نه خوشک و برا، نه ژن، نه منداڵ ناتوانن له ئازاره‌کانی پێشمه‌رگه‌یه‌کی دێریین تێبگه‌ن. ئه‌وان به‌س ده‌توانن گوێبگرن یان بینه‌ربن، ئه‌و هه‌ستانه‌ی، که تێیاندا دروست ده‌بێت، هی خۆیانه نه‌ک هی ئێمه. هه‌مانکات هه‌ر پێشمه‌رگه‌یه‌کی دێرین، خاوه‌نی ژیاننامه‌یه‌کی تایبه‌ته به خۆی، خاوه‌نی کۆمه‌ڵێک هه‌ست و ئازاره به خۆی، که هی که‌سمان له‌وه‌ی ترمان ناچێت.\nئیمڕۆ دوای ده‌یان ساڵ تێپه‌ڕبوون به‌سه‌ر مێژووی پێشمه‌رگایه‌تییماندا، نه‌وه‌یه‌ک هه‌یه، ده‌یانه‌وێت تێمانبگه‌ن. به‌شێکی ئه‌م نه‌وه‌یه، بریتیین له منداڵه‌کانمان، که ئیمڕۆ له ته‌مه‌نێکدان چ شانازیی به مێژووی باوکیانه‌وه ده‌که‌ن و چ ده‌شیانه‌وێت له ژیانی باوکیان تێبگه‌ن. ئه‌مه به‌ده‌رله‌وه‌ی، که نه‌وه‌یه‌کی تر هه‌یه، به‌داخه‌وه به‌هیچ شێوه‌یه‌ک نه نرخی باوکیان ده‌زانن، نه نرخی بوونیشیان له کۆمه‌ڵدا پێده‌زانن. ئه‌مانه خاوه‌نی ئازارێکن، که هیچ که‌س نه توانای ڕزگارکردنیانی هه‌یه نه تێگه‌یشتنیانی هه‌یه.\nئازیزی کوڕی من یه‌کێکه له‌و نه‌وانه‌ی، که ده‌یه‌وێت له ئازاره‌کانی باوکی بگات، هه‌ربۆیه له گه‌ڕانیدا به‌دوای جێگاپێکانی باوکیدا، ده‌گه‌ڕێته‌وه کوردستان و سه‌ردانی ئه‌و شوێنانه ده‌کات، که باوکی تێیدا ئازاری چه‌شتووه، پێشمه‌رگه بووه. ئازیز له ئه‌منه‌سووره‌که‌ی سلێمانییه‌وه د‌ه‌ستپێده‌کات. سه‌ردانی ئه‌و هۆده‌یه ده‌کات، که من تێیدا زیندانی سیاسیی بووم، ده‌چێته هۆده‌ی ئه‌شکه‌نجه‌دانه‌وه و ده‌یه‌وێت له‌و ئازاره بگات، که زیندانێکی سیاسیی له‌کاتی ئه‌شکه‌نجه‌دانیدا هه‌یبووه. ده‌چێته ئه‌و گووندانه‌ی، که تێیدا پێشمه‌رگه بووم.\nئازیز ده‌یه‌وێت له هه‌سته‌کانی شه‌هید شێرکۆی مامیشی بگات، هه‌ربۆیه به خۆشییه‌وه جلی که‌تافیی پێشمه‌رگانه ده‌پۆشێت و ئه‌و تاقم و تفه‌نگه‌ی شه‌هید شێرکۆ، که وه‌ک یادگار ماوه‌ته‌وه ده‌به‌ستێت. لێره‌وه به‌خته‌وه‌رم به ئازیز، که کوڕمه، به‌خته‌وه‌رم به‌وه‌ی، که ده‌یه‌وێت له مامی و له من بگات. به‌ڵام ئازیز گیان هیچ که‌سێک توانای ڕزگارکردنی ئێمه‌ی له‌م خه‌مانه‌ماندا نییه، بێجگه له خۆمان نه‌بێت، ئێمه پێویسته خۆمان ڕێگای ڕزگارکردنی خۆمان بدۆزینه‌وه. سووپاس بۆ ئه‌و هه‌ستانه‌ی، که پیشانتداوه، سووپاس که هه‌یت.


غه‌فوور محه‌مه‌د ڕه‌زا، ئه‌ندامی سه‌رکردایه‌تیی بزووتنه‌وه‌ی ئیسلامیی کوردستان ئاماژه به‌وه ده‌دات چاکسازی له ناو بزووتنه‌وه‌دا قوورس بووه و ده‌شڵێت، ״له ناو بزووتنه‌وه‌دا هیوامان به چاکسازی نه‌ماوه.״\nغه‌فوور محه‌مه‌د ڕه‌زا، که سه‌رکرده‌یه‌کی هێڵی گۆڕانکاریی ناو بزووتنه‌وه‌شه له چاوپێکه‌وتنیدا لەگەڵ ڕۆژنامەی ئاژانس باس له‌وه ده‌کات، کە له لایه‌ن ڕابه‌ره‌وه داواکارییه‌کانیان جێبه‌جێ نه‌کراون و سه‌باره‌ت به خراپیی بارودۆخی بزووتنه‌وه‌ش ده‌ڵێت، ״ڕابه‌ر به‌رپرسیاری یه‌که‌می بارودۆخی بزووتنه‌وه‌یه.״\nسه‌ره‌تا له‌وه‌وه ده‌ست پێ ده‌که‌ین، ئەو ماوەیەی چوونەوە ناو بزووتنەوە و کۆبوونەوەکانه‌وه چی ڕووی دا؟\nغه‌فوور محه‌مه‌د ڕه‌زا: له‌سه‌ر داواى زۆرێك له برایانى سه‌ركردایه‌تى و مه‌كته‌بى زانایانى ئایینیی بزووتنه‌وه گه‌ڕاینه‌وه به مه‌به‌ستى چاكسازى، له یه‌كه‌م دانیشتندا ڕابه‌ر فه‌رمووى ئه‌مه دانیشتنى برایه‌تییه و له كۆنفرانسه‌كه‌دا داواكارییه‌كانتان جێگه ده‌کرێته‌وه، به‌ڵام كێشه‌كه ئه‌وه‌یه جێبه‌جێ ناكرێت.\nئێوە سەرەتا نەتاندەزانی کە ئەو چاکسازییانەی داوای دەکەن لە بزووتنەوەدا ناکرێن و ئەوە کاتکوشتن دەبێت؟\nغه‌فوور محه‌مه‌د ڕه‌زا: ئێمه پێشتر له پۆسته‌كانمان ده‌ستله‌كاركێشانه‌وه‌مان پێشكه‌ش به بزووتنه‌وه كردبوو، جارى دووه‌م له‌به‌ر ئه‌وه گه‌ڕاینه‌وه بۆ ناو بزووتنه‌وه تا ئه‌و تۆمه‌ته پووچه‌ڵ بكه‌ینه‌وه كه ده‌وترا پڕۆژه‌یان نییه، پڕۆژه‌یه‌كمان پێشكه‌شى ڕابه‌ر كرد كه خۆى له هه‌شت خاڵدا ده‌بینییه‌وه، به‌ڵام تا ئێستا هیچى جێبه‌جێ نه‌كراوە.\nلەسەر چی ڕێککەوتن؟\nغه‌فوور محه‌مه‌د ڕه‌زا: هه‌موو ئه‌وانه‌ى ناڕازین بزووتنه‌وه‌ى ئیسلامییان خۆشده‌وێت، چونكه قوربانیى جه‌سته‌یى و ماددییان بۆ بزووتنه‌وه داوه، ته‌نها داواكاریمان چاكسازى بوو له بزووتنه‌وه‌دا.\nچەند کات دیاری کرابوو بۆ جێبەجێکردن، هیچ هەنگاوێک نرا؟\nغه‌فوور محه‌مه‌د ڕه‌زا: ئێمه پێشتر وتمان داده‌نیشین بۆ چاره‌سه‌رى كێشه‌كان كات دیارى نه‌كرا، به‌ڵام شه‌ش مانگ تێپه‌ڕى و دوو دانیشتن بێ ئه‌نجام به‌ڕێوه چوو، بۆیه له ئێستادا وه‌ك سه‌ركرده ناڕازییه‌كان به مه‌به‌ستى درووستكردنى فشار له‌سه‌ر ڕابه‌ر و ته‌واوى ئه‌وانه‌ى كاربه‌ده‌ستن له بزووتنه‌وه‌دا به‌یاننامه‌یه‌كمان بڵاو كردووه‌ته‌وه، ئه‌گه‌ر چاكسازى نه‌كرێت هه‌ڵوێستمان ده‌بێت.\nپاڵنه‌ر له بڵاوكردنه‌وه‌ى ئه‌و به‌یاننامه‌یه چییه؟\nغه‌فوور محه‌مه‌د ڕه‌زا: ئاماژه‌كه بۆ ئه‌وه‌یه بڵێین هێڵى گۆڕانكارى هه‌ر ماوه، دیاره هیوامان به چاكسازى نه‌ماوه و حه‌زمان كرد ته‌نها وه‌ك فشار بۆ زووتر ڕاپه‌ڕاندنى بزووتنه‌وه ئه‌و كاره بكه‌ین.\nلەو ماوەدا چەند جار لەگەڵ ڕابەر دانیشتن و بڕیار بوو چەند دانیشتن بکەن؟\nغه‌فوور محه‌مه‌د ڕه‌زا: وه‌ك سه‌ركردایه‌تیى هێڵى گۆڕانكاریى ناو بزووتنه‌وه له‌و كاته‌وه كه چووینه‌وه ناو بزووتنه‌وه تا ئێستا دوو جار كۆبوونه‌وه‌ى شورا كراوه، جارى یه‌كه‌م به ئاماده‌بوونى ڕابه‌ر چوار سه‌ركردایه‌تیى هێڵى گۆڕانكارى به‌شداریمان كرد، كه ته‌نها وه‌ك كۆبوونه‌وه‌ى برایه‌تى و ئاشته‌واییه‌ك وا بوو، جارى دووه‌میش ڕابه‌ر به بیانووى نه‌خۆشى نه‌هات بۆ كۆبوونه‌وه‌كه، ئه‌وه‌ش هیچ ئه‌نجامێكى نه‌بوو، ئه‌گه‌ر داواكارییه‌كانمان قبووڵ بكرایه جه‌نابى ڕابه‌ر و ئێمه‌ش گه‌وره‌تر ده‌بووین.\nکێشەکان بە دیاریکراوی چین و ئێوە چ ڕەخنەیەکتان هەیە؟\nغه‌فوور محه‌مه‌د ڕه‌زا: ئێمه داواى شه‌فافییه‌تى دارایى و كارى ڕێکخستن و دابه‌شكردنى ده‌سه‌ڵاته‌كانمان كرد به شێوه‌یه‌كى دادپه‌روه‌ر، خه‌ڵكى سه‌ركردایه‌تى هه‌یه سێ پۆستى هه‌یه و سه‌ركردایه‌تیی تریش هه‌یه هیچ كارێكى نییه، بۆیه داواكارییه‌كانى ئێمه بۆ هه‌ستانه‌وه‌ى بزووتنه‌وه بوو، سی ساڵه له‌و كاته‌وه‌ى بزووتنه‌وه درووست بووه من كارى تێدا ده‌كه‌م، ئێمه ده‌بینین ڕابردوومان ئه‌وه‌یه كه حزبى شاخ بووین، سێهه‌م حزبى هه‌رێم و حه‌وته‌م حزبى عێراق بووین، له كۆنگره‌ى حه‌وته‌مى جیهانى بانگهێشت كرابووین و قسه‌مان هه‌بووه، به‌ڵام ئێستا حزبه‌كه‌مان به‌ره‌و لاوازى و دابه‌زینى ئاستى جه‌ماوه‌رى ده‌چێت، حزب هه‌یه له ئێمه جیا بووه‌ته‌وه و جه‌ماوه‌رى چوار ئه‌وه‌نده‌ى ئێمه‌یه، ئێمه به پڕۆژه ده‌مانویست پێكه‌وه كار بۆ چاكسازیى ناو ڕیزه‌كانى بزووتنه‌وه بكه‌ین، گرنگى به بردنه‌پێشه‌وه‌ى گه‌نجان بده‌ین، له‌م سۆنگه‌یه‌وه خۆمان به گشتى و به تایبه‌ت ڕابه‌رى بزووتنه‌وه‌مان به به‌رپرسیارى یه‌كه‌م زانیوه، به نووسراو چاكسازیمان داوه به ڕابه‌ر هیچى نه‌كرد.\nبۆچی ڕابەر مل بۆ داواکانتان نادات ئەگەر پرسەکە چاکسازییە؟\nغه‌فوور محه‌مه‌د ڕه‌زا: له‌وانه‌یه چاكسازى بۆ ڕابه‌ر قورس و گران بێت، چونكه دادپه‌روه‌رى زۆر جار له ڕوانگه‌ى دونیاییه‌وه زه‌ره‌رمه‌ندت ده‌كات، هه‌رچه‌نده چاكسازى ته‌نها له ئه‌ستۆى ڕابه‌ر نییه و ده‌بێت هه‌موو ئه‌وانه‌ى خۆیان به به‌رپرسیار ده‌زانن كار بۆ چاكسازى بكه‌ن.\nئێستا بەرنامە و پڕۆژەتان چییە، دەمێننەوە یان بە یەکجاری دێنە دەرەوە؟\nغه‌فوور محه‌مه‌د ڕه‌زا: ده‌مانه‌وێت به‌رپرسیارێتیى كاره‌كان به شێوه‌یه‌كى دادپه‌روه‌رانه بێت، ئه‌و داهاته‌ى هه‌مانه به شێوه‌یه‌كى جوان و باش له لایه‌ن مه‌كته‌بى داراییه‌وه خه‌رج بكرێت، نه‌ك مه‌ڵبه‌نده‌كان هه‌رچه‌نده ئێستا له ڕووى ماددییه‌وه بارودۆخى بزووتنه‌وه باش نییه.\nچه‌ند كه‌س له ئه‌ندامانى بزووتنه‌وه هاوڕای ئێوه‌ن له حاڵه‌تێكدا به ته‌واوه‌تى جیا ببنه‌وه؟\nغه‌فوور محه‌مه‌د ڕه‌زا: ژماره‌ى ئێمه‌ش كه‌م نییه، شه‌ش ئه‌ندامى سه‌ركردایه‌تیى ناڕازى هه‌یه، له‌گه‌ڵ 13 ئه‌ندامى مه‌كته‌بى سیاسى و سه‌ركردایه‌تیى تر كه پێش ئێمه جیابوونه‌ته‌وه، واتا ئێستا 19 ئه‌ندامى باڵاى بزووتنه‌وه‌ین، كه هه‌ر یه‌كه‌مان به لایه‌نی كه‌مه‌وه زیاتر له 15 كه‌سمان له‌گه‌ڵدایه، به‌ڵام تا ئێستا به هیچ كه‌سێكى ناو بزووتنه‌وه‌مان نه‌وتووه وه‌رن بۆ لاى ئێمه، چونكه مه‌به‌ستى ئێمه چاكسازییه بۆ هه‌ستانه‌وه‌ى بزووتنه‌وه نه‌ك نانه‌وه‌ی دووبه‌ره‌کی.\nکۆتاییتان بە دانوستان هێنا و گەیشتوونە بنبەست یان هێشتا ئامادەن بۆ گفتوگۆ و دانوستان؟\nغه‌فوور محه‌مه‌د ڕه‌زا: ئێمه له گفتوگۆكانمان به‌رده‌وام ده‌بین، ئه‌گه‌ر به‌رامبه‌رمان داواكارییه‌كانى ئێمه‌ى قبووڵ كرد ده‌مێنینه‌وه، به پێچه‌وانه‌وه بۆچوونى خۆمان ده‌بێت. ئێمه چاوه‌ڕوانین ئه‌و به‌رنامه‌یه‌ى له كۆنفرانسدا بۆ چاكسازى نووسراوه و خاڵه‌كانى ئێمه‌ش له لایه‌ن ڕابه‌ر جێبه‌جێ بكرێت و شوراش كۆبوونه‌وه‌ى له‌سه‌ر بكات، ئه‌و كات ده‌توانین كه ئه‌وان بڕیاریان دا به هه‌ر جۆرێك، له‌سه‌ر هه‌ڵسه‌نگاندنمان بۆ بڕیارى ئه‌وان ئێمه‌ش بڕیارى خۆمان بده‌ین.


پەیامی هاوخەمی یەکێتی شۆڕشگێرانی کوردستان و رێکخراوی یارسانی یەکێتی شۆڕشگێرانی کوردستان یاری کورد بە بۆنەی کارەساتی دڵتەزێنی شاری سەقز | یاریکورد یاهەق\nپەیامی هاوخەمی یەکێتی شۆڕشگێرانی کوردستان و رێکخراوی یارسانی یەکێتی شۆڕشگێرانی کوردستان یاری کورد بە بۆنەی کارەساتی دڵتەزێنی شاری سەقز\nPosted by Admin | des 6, 2019 | هەواڵی حزبی | 0 |\nخەڵکی تێکۆشەر و خەباتگیری کوردستان!\nبە گوێرەی ئەو هەواڵ و زانیاریانەی لە خوەرهەڵاتی نیشتمانەوە بەدەستمان گەیشتووە کاتژمێر ١٠،٣٠ئەم شەو واتە پێنجشەممە چواردەی سەرماوەز ، ٥ی دسامبر تالارێک لە لە شاری سەقز بە هۆی تەقینەوەی گاز ئاگری گرتووە و لە ئاکامی ئەو تەقینەوەدا بەداخەوە ١١ کەس گیانیان لەدەست داوە و زیاتر لە ٣٨ کەسیتر بریندار بوون کە باری تەندورستی برێکیان ناجێگیرە.\nئەگەر چاوێک بە روداوە ناخۆش و دڵتازێنەکانی چەند دەێەی رابردو بخشێنین ئەبینین کە ئەمە یەکمجار نیە کە روڵەکانی گەلی کورد توشی کارەساتگەلێ وا دڵتازێن دەبن و ئەبنە قوربانی کەمتەر خەمی بە ئەنقەستی دەسڵاتداران و داگیرکەرانی کوردستان.\nخەڵکی دڵ برێنداری کوردستان و شاری سەقزی سەربەز.\nئێمەی کورد ڕا هاتووین و چارەنووسمان بە ئەو شێوە دیاری کراوە کە توشی کارەسات لە دوای کارەسات بین بە دەستی دوژمنان و داگیرکەرانەوە ،لە سوتانی منداڵانی شین ئاوێ بگرە هاتاکوو باراندی ئاگر و ئاسن لە لاێەن دەوڵەتی داگیرکەر و دوژمن بە کوردی تورک بە سەر برا و خوشک و زاروکانی ئێمە لە روژئاوای کوردستان و قڕ کردنی نەتەوەێکی بندەست بە دەست نەتەوەێکی باڵا دەست و پڕ چەک ،لە کاتێکیشدا هێشتا خەمی لە دەست دانی ئازیزانمان لە روژانی رابردو کە بۆ نان و ئازادی رژابوونە سەر شەقامەکان و بە دەست دوژمنی دگیرکەر و دوژمن بە کورد کۆماری ئیسلامی ئێران گیانیان بەخشی نەرەویوەتەوە بێگومان ئەم کارەساتەش زیاتر خەمەکانمانی قورستر کرد .\nئێمە وەک یەکێتی شۆرشگێران و رێکخراوی یاری کورد ئەو خەم و ئازارە بە هی هەموو خەڵکی کوردستان دەزانین و دڵنیان کە هەموو خەڵکی کوردستان وەک ئەرکی نەتەوەیی و نیشتمانی بە دەم بنەماڵە و کەس و کاری داخداری ئەو کارەساتەوە دەچن و وەک هەمیشە شانوێکی شکۆدار لە یەکیەتی و هاوڵاتی بوون دەخوڵقێنن.\nلە لاێەن هەموو ئەندامانی یەکێتی شۆڕشگێرانی کوردستان و رێکخراوی یارسانی یەکێتی شۆڕشگیرانی کوردستان وێرای دربرینی خەم و پەژارەمان بە هۆی ئەم کارەساتە خەمبارەوە لە ناخی دڵەوە پرسە و سەرەخۆشی خۆمان ئاراستەی بنەماڵە و کەس و کاری قوربانیانی ئەو رووداوە و خەڵکی داخداری شاری سەقزی خوێناوی و هەموو خەڵکی تێکۆشەری کوردستان دەکەین و خۆمان هاوبەشی خەم و پەژارەیان دەزانین و هیوای چاک بوونەوە بۆ برێندارەکانی ئەو روداوە دەخوازین\n6.12.2019 یەکێتی شۆڕشگێرانی کوردستان و رێکخراوی یارسانی یەکێتی شۆڕشگێرانی کوردستان یاری کورد\nPreviousپیام سازمان یاری کورد و اتحاد انقلابیون کوردستان در رابطە با اعتراضات مردمی علیە جمهوری اسلامی در کردستان و دیگر نقاط ایران\nNextحسین یەزدانپەنا و شیرزاد خان شێرزادی کەڵهور کوجا مەرهەبا؟


نوێترین بەرهەمی عه‌تا ئه‌حمه‌د و شاخه‌وان – knwe.org\nسەرەکی » هەمەڕەنگ » نوێترین بەرهەمی عه‌تا ئه‌حمه‌د و شاخه‌وان\nنوێترین بەرهەمی عه‌تا ئه‌حمه‌د و شاخه‌وان\nهه‌ردوو هونه‌رمه‌ند (عه‌تا ئه‌حمه‌د و شاخه‌وان) به شێوه‌ی دوێت كلێپ بۆ گۆرانی خه‌تاباره ده‌كه‌ن.\nبه‌شی به‌رهه‌مهێنانی خاك تیڤی له نوێترین كاریدا ڤیدۆ كلیپی (خه‌تاباره) بۆ هه‌ردوو هونه‌رمه‌ند عه‌تا ئه‌حمه‌د و شاخه‌وان به‌رهه‌مده‌هێنێت.\nخه‌تاباره ئاوازی عه‌تا ئه‌حمه‌ده و شیعری سه‌ردار تۆفیقه و كاری موزیكی ئه‌فشین شوكری و له ستۆدیۆی میترۆنۆم كاری میكس و ماسترینگی بۆ كراوه‌و ده‌رهێنانی شادمان محه‌مه‌دو وێنه‌گرتنی سیروان كه‌ریم و مۆنتاژی هه‌رێم نوری و رووناكی محه‌مه‌د واحید و ماكیاژی گوڵشه‌ن قه‌یتاسی-یە.\nله‌باره‌ی به‌رهه‌مه‌كه‌وه هونه‌رمه‌ند شاخه‌وان رایگەیاندووە: ئێمه پێشتر ئاماده‌كاریمان بۆ به‌رهه‌مه‌كه كردبوو ته‌نها سپۆنسه‌رێكمان ده‌ویست بۆ كلیپه‌كه ئه‌ویش سوپاسی خاك تیڤی ده‌كه‌ین كه كلیپه‌كه‌یان ئه‌نجامدا.\nوتیشی: ئه‌م به‌رهه‌مه هونه‌رمه‌ند عه‌تا ئه‌حمه‌د ئاماده‌ی كردوه‌و بیرۆكه‌ی دوێتیش هی ئه‌و بووه، من سوپاسی ده‌كه‌م كه متمانه‌ی به من كردووه‌و منی هه‌ڵبژاردووه بۆ ئه‌و كاره‌و پێشتریش ئاوازی بۆ به‌رهه‌می برینی به ئازار داناوه كه به دوێت له‌گه‌ڵ هونه‌رمه‌ند هه‌ڵوێست بۆ هه‌ڵه‌بجه وتومانه.\nله‌باره‌ی گونجانی ده‌نگیشه‌وه له‌گه‌ڵ عه‌تا ئه‌حمه‌د وتی، به‌شێوه‌یه‌كی باش ده‌نگمان پێكه‌وه گونجاوه‌و له‌م به‌رهه‌مه‌دا ره‌نگیداوه‌ته‌وه كارێكی جوان ده‌رچووه.\nلە puk میدیا-ەوە


📊 دەنگەکانی کورد لەسەر حسابی ئاکەپە روو لە هەڵکشان دەکات ئامار و راپرسی\n📅 کاتی تۆمارکردن Jan 19 2019 12:35PM\nسەرۆکی پارتی دیموکراتی کوردستان-باکور رایدەگەیەنێت [ زۆرتر... 👁] ✖ ✖ ✖ 0 1 ✔ 89% ✍ ن.ئـ. 19-1-2019 12:35:02\n📊 لە رۆژێکدا پێنج هەزار گەشتیار سەردانی دەڤەری سۆرانیان کردووە ئامار و راپرسی\n📅 کاتی تۆمارکردن Jan 19 2019 11:53AM\nدواڕۆژ، ئاکۆ حەمەد رابی بەڕێوەبەری گەشتوگوزاری سۆ [ زۆرتر... 👁] ✖ ✖ 0 1 ✔ 99% ✍ هـ.ب. 19-1-2019 11:53:12


كۆلێجی هونه‌ره‌جوانه‌كانی زانكۆی سلێمانی ده‌ستی كرد به تاقیكردنه‌وه‌كانی خوازیاران له خوێندكاره ده‌رچووه‌كانی ( ئاماده‌یی و په‌یمانگا و به‌هره‌مه‌ندان )بۆ هه‌رسێ به‌شی ( شێوه‌كاری و موزیك و فیلمسازی ) - College of Fine Arts\nكۆلێجی هونه‌ره‌جوانه‌كانی زانكۆی سلێمانی ده‌ستی كرد به تاقیكردنه‌وه‌كانی خوازیاران له خوێندكاره ده‌رچووه‌كانی ( ئاماده‌یی و په‌یمانگا و به‌هره‌مه‌ندان )بۆ هه‌رسێ به‌شی ( شێوه‌كاری و موزیك و فیلمسازی )\nposted Sep 21, 2016, 11:58 AM by sam fatah [ updated Sep 21, 2016, 12:27 PM ]\nThe College of Fine Arts started its entry Exams (Oral, Theoretical and Practical) for all applicants who want to study at one of these departments: Plastic Arts, Film making and Music dep.\nExams started at 18th Sep.2016 and will finish on Thursday 22/9/2016\nكۆلێجی هونه‌ره‌جوانه‌كانی زانكۆی سلێمانی ده‌ستی كرد به تاقیكردنه‌وه‌كانی ( زاره‌كی و تیۆری و پراكتیكی) خوازیاران له خوێندكاره ده‌رچووه‌كانی ( ئاماده‌یی و په‌یمانگا و به‌هره‌مه‌ندان ) بۆ هه‌رسێ به‌شی ( شێوه‌كاری و موزیك و فیلمسازی ) کە ئه‌م تاقیكردنه‌وانه له ( 18 / 9 / 2016 ) وه ده‌ستی پێكرد تا ( 22 / 9 / 2016 ) بەردەوام دەبێت.\nEntry Exams (Oral, Theoretical and Practical) for all applicants\nEntry Exams (Oral, Theore...tical) for all applicants\nclick here to open this gallery


گۆرانى ژنان لە نێوان نمایشى جەستە و تواناى دەنگى دا.\nئەمڕۆ لە نێوەندى هونەرى گۆرانى مۆزیکاى کوردیدا بە بە راوورد بە مێژووى ئە و هونەرە ژمارە یەکى ئێجگار زۆرى هونەرمەندى گۆرانیبێژى ژن هاتونەتە بوارە کەوە واتە لە ڕووى چەندایە تیەوە ژمارە کە بەشێوە یە کى زۆر یە رچاو زیادى کردوە ئە مەش ما یە خۆشحاڵیە و خاڵێکى ئەرێنیە بە ڵام بە دیوێکى تردا لە ڕووى چلۆنایەتیەوە ئەوەى مایەى نیگەرانیە و خاڵێکى نە رێنى یە ئەوەیە کە زۆرێک لە و ژنانەى کە هاتونەتە نێوەندەکە توانا دەنگیەکەیان لە ئاستێکى پێویست و زانستى وئیستاتیکیدا نیە بە ڵکو زیاتر نمایشى جە ستە دەکەن وەک لە وەى توانا دەنگیەکانیان نمایش بکەن هەربۆیە لە و بارەوە بە پێویستم زانى چەند ڕاو سەرنج و تێبینیە ک بخەمە ڕوو کە بە ڕاستى ئە م حا ڵە تە لە گۆرانى کوردیدا بوە تە دیاردە یە کى زەق و بە رچا و ناکرى َ بێدەنگ بیت و قسەى لە سە ر نەکەیت.\nدیارە من لە گەڵ گە شە کردن و پێشکە وتن و گۆرانکای و تازە گەریدام بە شێوەیە کى ئیستاتیکى و تەندروست و ئەکادیمى و مرۆى لە هونەرى گۆرانى مۆزیکاى کوردیدا بە گشتى و بە تایبەتى لە هونەرى گۆرانى مۆزیکاى ژنان دا بە ڵا م بە داخەوە ئەوەى ئەمڕۆ دەیبینین گۆڕانکارى و تازەگەری نیە بە وشێوەیە ى کە ئاماژەم پێداوە بە ڵکو حاڵە تەکە شێواندن و نا تەندروست و نا ئیستاتیکى و نامرۆییە و پڕیەتى لە د زێوى و بێڕێزى بە بە ها مرۆیەکانى ژن چ وەک تێکست و چ وەک کلیپ بە داخە وە ئەم جارەیان لە لایەن پیاوانەوە نا بە ڵکو لە لایەن خودى ژنان خۆیانەوە کە من پێم وایە کە ئە مە ستە مێکى گەورەیە کەژنان لە خۆیانى دەکەن بە ناوى هونەرو تازەگەریەوە دیارە دیاردە ى نمایشکردنى جە ستە وروژاندنى سکسى دیاردەیەکە کە لە هونەرى عە رەبى ە تورکى وفارسى و بیانیدا بوونى هەبوە هەیە ئێستاش هونەرى گۆرانى مۆزیکاى کوردیش کەوتۆتە ژێر کاریگەرى هونەرى ئە و گەلانە من لە گەڵ کاریگەرى وسوود وەرگتنى تەندروست و مرۆیى وئەرێنیدام لە هونەرى میللەتانى ترى دونیا نە ک کاریگەرى و سوود وەرگرتنێکى ناتەندروست ودزێو نامرۆیى و نەرێنیدا کە بە داخەوە وەک ئەوەى ئەمڕۆ هە یە لە هونەرى کوردیدا دەمەوێ ئەوەش بڵێم کەدیاردەى نمایشکردنى جەستە و ووروژاندنى سیکسى لە هونەرى گۆرانى و مۆزیکاى عەرەبى و تورکى و فارسى دا دیاردەیەکە کە زۆردەمێک پێش هونەرى کوردى ئە مدیاردەیە ئامادەگى هەبوە دیارە لە ژێرکاریگەرى هونەرى ڕۆژئاوادابوە هونەرى ئەم میللەتانە ئە مدیاردەیە تیادا بڵاو بۆتەوە ئەوەى ڕاستیش بێت ئەم دیاردەیەش چەند ساڵێکە هاتۆتە ناو هونەرى گۆرانى مۆزیکاى کوردیشەوە بۆ ئەم مەبەستەش کۆمەڵێ هونەرمەندى مۆزیکى و گۆرانیبێژ پەرە یان بە م هونەرە داوە لا یەنى تواناى دەنگى ئیستاتیکاو پەیامى هونەریان پەراوێزو فەرامۆش کردوە بە شێوە یەکى ناتەندروست و نا ئیستاتیکى بە ناوى کاریگەرى و داهێنان و گۆڕانکارى و ڕچە شکێنیەوە کە بە لاى منەوە ئەمە هیچ شتێ نیە ئەوەنەبێ کە لاسایکردنەوە یەکى فۆتۆکۆبیانەى ناتەندروست و نائیستاتیکیە و نامرۆییانە یەو هیچى تر.\nبەلێ وەک ئاماژەم پێدا ئەمڕۆ کۆمەڵى هونەرمەندى ژن بە ناوى ستایلى نوێوە پە رە بە م دیاردە نە رێنیە دەدەن کار لە سەر نمایشکردنى جە ستە دەکەن نەک تواناى دەنگى ئە مە ڕێک بە پێچەوانەى کە ڵە هونەرمەندە ژنەکانى پێشووە وە کە لە هونەرى کوردیدا خزمەتیان کردوە من لێرە هەر گیز مە بە ستم ئەوە نیە بەراودى ئەمان بەوان بکە م بیانخەمە ڕیزى ئەوانەوە نەخێرمەبەستم تەنها قسە کردنە لە سەر گرنگى دان بە توانا دەنگیەکان لاى هونەرمەندە ژناکانى پێشوو دیارە هونەرمەندە گۆرانیبێژەکانى پێشوو زیاتر گرنگیان بە تواناى دەنگى و هەست و ئیحساس و ڕۆحیەت دە دا و زۆر سادقانە لە هونەرە کەیاندا مامەڵیان دەکرد لە و ڕوانەوە وداهێنانیان دەکرد وبەرهەمى ناوازەیان بەرهەم دەهێنا کە زۆر بە زیندویەتى و نەمریى تا بە ئە مڕۆکە ش ئە و گۆرانیانە هەرماونەتەوە نموونەى ئە وگۆرانیبێژانەش وەک( دایکى جەما ل ومریەم خان و ئایشە شان و نەسرین شیروان وفتانەى وەلیدى و ئەڵماس خان و نازدارو ئەسمەرو شەهێن تالە بانى و مەرزیە فەریقى و پەیمان عومەر و هتد)ئە گەر چى ئە م هونەرمەندانە لە ڕابووردوودا هیچ نمایشێکى جەستە وخۆ ڕووتکردنەوەو ووروژاندنێکى سیکسى لە بە رهەمە کانیاندا نەبووە ئە و دەم هونەرى کلیب وەک ئێستالە لە گە شەو ئارادا نەبوە هە روێنە گرتنێکى سادە و سروشتى بوە لە زۆر حاڵەتیشدا تەنها هەردەنگ بوە و وێەنە هەر نەبوە هە رلە ڕێگە ى قەوان و کاسێتەوە و بە ئامێرى سەرەتایى تۆمار کردن بەرهە مەکانیان تۆمارکردووە و بڵاوکردۆتە وە وە ک ئەمڕۆ ئەو هەمووە تەکنەلۆژیاى تۆمارکردن و بڵاو کردنەوەیى نەبوە کە چى لە گەڵ هەموو ئەوانەشدا دەبینین ئە وبەرهەمانە بەشێوەیەکى جوان و زیندووبەر بڵاو بڵاو بۆتەوە و جێکەوتە بوون و هونەرمەندەکانى نێو ناوبانگى دەرکردوە وتابە ئەمڕۆکەش خۆیان و بەرهەمەکانیان بەنەمرى ماونەتەوە.\nبەڵام بەداخەوە ئەمڕۆ لە نێوەندى هونەرى گۆرانى مۆزیکاى کوردیدا کۆمەڵێ گۆرانیبَژ پە یدا بوون ئە وەى گرنگى پێنادەن تواناى دەنگى و ئیستاتیکى هونەرى و پەیامى مرۆیى هونەرە ئەم کۆمەڵە یە لە گۆرانیبێژان لە بەرهەم و کلیپە کانیاندا تەنها گرنگى بە نمایشى جەستە و ووروژاندنى سیکسى دەدەن دیارە مە بە ستم لە نمایشى جەستە لە خۆ ڕووتکردنەوە و نیشاندانى چەند ئەندامێکى وورێژێنەرى سکسیە نە ک جووڵاندنى جەستە کەبۆخۆى جووڵاندنى جەستە لە کلیپ و بەرهەمەکاندا حاڵەتێکى نۆرماڵە و پێویست و گرنگە هاوکات ئەو کۆمەلەَ گۆرانیبێژە هیچ گرنگى نادەن بە ئیحساس و هەست و سۆزو ڕۆحیەت لە بەرهە مەکانیاندا ئە مەش بە زەقى بە بە رهە مە کانیانەوە دیارە هەربۆیە ئەگەر بێت و کلیپ و مۆزیکاو دەستکاریە دەنگیەکانى کۆمپیوتەریەکان لە بەرهەمى ئەم هونەرمەندانە لابەریت توانادەنگیە ڕاستە قینەکەیان دەردەکەویئَت کە هەر لە قسەى سادە دەچێت و خاڵیە لە هەست و سۆزو کە خاڵیە لە دەنگ خۆشى و جوانى وخاڵیە لە تواناى هونەرى تەنها و تەنها ئە گۆرانیبێژانە گرنگى بە نمایشى جەستە و نمایشى جل و بەرگ و ووروژاندنى سکسى دەدەن بە ڕاى من ئە مەش لە پێناو دوو مەبەستدا ئەنجام دەدەن یەکم لە پێناو بەخێراى پەیداکردنى شوهرەت و ناوناوبانگ پەیداکردن وخۆشەیستى خۆدەرخستن دوەم لە پێناو شاردنەوەى ناتوانایە دەنگى و هونەرى یە کانیان و چاوبە ست کردن و فێڵکردن لە خە ڵکى بە کورتى لە پێنا و فریودانى خەڵکیدا ئە م کارە دەکەن دە یانە وێ لە م ڕێگە ەوە سەرجى خەڵکى بە لاى بە رهەمە کانیاندا ڕاکێشن.\nئەم هونەرمەندانە له کاتى دیدارى تە لە فیزیونى و ولە کۆنسێت و ئاهەنگە کانیاندا راستە و خۆ گۆرانى نا ڵێن نە بادا بێ توانایە دە نگیە کانیان دە رکە وێت هە ربۆیە پە نا دە بە نە بە ر پلە ى باک کە دا وا شیان لێدە کرێت ڕاستە و خۆ گۆرانى بڵێن دە یان بیا نووى جۆراوجۆرى بێ بنە ما دێننە وە بۆ خۆدزینەوە بە لاى منەوە ئە مە هونەرێکى دا هێنە رانە نیە بە ڵکو هونەرێکى فریودەرانەیە دیارە ئە م جۆرە لە هونەریش هە رلە گە ڵ لە دایکبوونیدا لە بار دە چێت و دەمرێت و تە مەن کورت دەبێت زیندوو و نە مرنابێت و لاى خە ڵکى هیچ چێژ و ئیحساس و یادەوەریەک لە دواى خۆى جێناهێڵێت وجێکە وتە نابێت چونکە ئە و هونەرە دە چێتە ناو چاوەوە نەک دڵ و گیان و ڕۆح ئە و هونەرە مامە ڵە یەکى ناتەندروستانە لە تەک فریودانى چاوى خە ڵکیدا دەکات نە ک مامەڵە یەکى سادقانە لە تە ک مێشک و دڵ و دەرون و گیانى خەڵکیدا هەر لە بە ئە م هۆیەشە ئە و بەرهە مانە لە گە ڵ لە دایک بوونیاندا لە باردە چن و دە مرن ئە مە وێڕاى ئە و هە موو ڕتوشکردن ودەسکاریە دە نگیە کە لە ڕێگەى کۆمپیوتە رە بۆ ئە و بەرهە مانە دە کرێت ئە مە وێراِى ئە و هە موە ڕیکلامەى کە لە لایە ن میدیاکانەوە بۆ ئە و بەرهە مانە دەکرێن ئە مە وێڕاى ئە و هە موە ئیمکاناتیە ماڵیەى بۆ ئە و بەرهە مانە سە رف دە کرێن.\nمن پێم وایە هونەرى گۆرانى مۆزیکاى کوردى ژنان نە بە لاسایکردنەوە ى فۆتۆ کۆپیانە دانس و سە ماکانى شاکیرا پێشدە کەوێت و نە نە بەلاسایکردنەوەى خۆڕووتکردنەوە و غە مزە و ناز و چاوداگرتنە کانى هە یفا وەهبى داهێنانى تیا دەکرێت بۆیە دە بێ گۆرانیبێژە ژنە کان داهێنانێک بخوڵقێن کە لە داهێنانى خۆیان بێت و تەندروست بێت بە داخەوە ئەو کۆمەڵە گۆرانیبێژە ژنە گۆرانى ژنانیان کوورت کردوەتەوە لە نمایشى جەستە و ووروژاندنى سکسیدا ئە مەش پێچەوانەى پە یامى ئیستاتیکى هونەروە کە هونەر بۆ خۆى هە ڵگرى پە یامێکى ئیستاتیکى ومرۆییە بە بێ جیاوازى ڕە گەزى نێرو مێ من پێم وا یە ئە م دیاردە یە دیاردە یە کى نا مرۆیى و نا شارستانیە و هەروەها سوکایەتى و بێحورمەتى کردنە بە بە ها باڵاکنى مرۆیى ژن و جۆرێکیشە لە ستە م و توندووتیژى دژى ژنان وهەروەها پێناسە و وێناى ژن وەک کاڵاو جەستە وئامرازى سکس دەکات نەک وەک ئەقڵ و بە هاو مرۆبوون کە ئە مە ڕێک بە رهەم هێنانەوەى کلوتورى دواکەوتوانەى پیاوسالاریە لە ڕێگە ى هونەرە وە دەرخواردى کۆمەڵگا دەدرێت.\nبە داخەوە لە نێو کۆمەڵگادا دونیایە ک بێحورمەتى وسوکایەتى و ستەمە بە رامبەر بە ژنان دەکرێت کە چى ئە و هونەرمەندانە لە برى ئە وەى لە هونە رە کەیاندا بێن کەمێک ماف و ڕێزو حورمەت وبە ها بۆ مرۆبونى ژن بگێڕننەوە کە چى دێن ئە وانیش خۆیان دونیایەک ستە م و سوکایەتى و بێحورمەتى بە ژن دەکەن بە راى من ئە مە هونەر نیە بە ڵکو جۆرێکە لە ژە هرى کلووتورى پیاوسالارى بە ڕاستى ئە مە کارە ساتە لە وە ش کا رە سات تر ئەوە یە کۆ مەڵێ کە ناڵ و میدیا ڕیکلام بۆ ئە م ژە هرە دە کەن و کۆمە ڵێ دەزگا و ناوەندى حکومى و حیزبى هاوکارى مادى و مە عنەوى بڵا وبوونەوەى ئە م ژە هرە دەکەن چە ەند هونەرمەندێکى مۆزیکى و کلیپساز ئە م جۆرە لە هونەرە بە داهێنا ن و تا زە گەرى دە زانن ولایەنى ئیستاتیکى و مرۆییان فە رامۆش کردووە و گرنگى بە نێوە رۆک و تێکستە مرۆیەکان نادەن تە نانەت تێکستى زۆرێک لە جۆرە بەرهەمانە ووشە کانى وو شە ى سیکسین ژن تە نها وەک ئامرازى سکس پیشان دە دات ڕاستە لە هە ندێک تێکستى ئە م جۆرە بە رهە مانە دا دا ژن مسارەحەى پیاودەکات بە ڵام دیسان ئەو مسارەحەیە مسارەحەیەکى سکسیە و ژن وەک کا ڵایە کى سکسى بە یان دەکات نەک وەک مرۆڤێک.\nمن قسەم لە سەر ئەوە نیە مرۆڤە کان بە هەردوو ڕەگە زە وە پێویستیان بە سکسە سکسکردن غە ریزە یەکى مرۆیە ئە مە باسێکى تر و ناچمە سەرى بە ڵکو مە بە ستى من لێرە لە وێنا کردنى ژنە تە نیا وەک لە ش و کاڵاو ئا مرازى سکسى کە ئە مەش بۆ خۆى دا ما ڵینى ژنە لە هە موو بە ها مرۆیەکانى ترو لە هەموو موعانات وخواست و ئاوات و مافە مرۆییەکانى تر مە بەستى من ئە وەیە کە ئە و بە رهە م و تێکست و کلیپەى ئە م جۆرە لە هونەرە ى ئە و هونەرمەندانە تە نیا لە بازنە ى بە کا ڵاکدنى جە ستە ى ژندا دە سوڕێتەوە و سنورە کانى جە ستە ى ژن نا بە زێنیت و لە و سنوررە دوور ناکە وێتەوە بۆ سنوورە مرۆیەکانى تر ژن وەک مرۆڤێک ..کا رە ساتە کە ئا لێرە دایە شا عیرى گەورەى فارس ئە حمەدى شاملۆ لە و بارە یەوە تێکستى جوانی هە یە لە یە کێک لە تێکستەکانیدا دەڵێ: (ئە من لە ودیو سنورە کانى لە شتەوە خۆشم دەوێیت... لەو دوورە دەستە زۆر دوورەى کە ئەندام جەستەى ئینسان بێ هیچ تە مایەک دەسرە وێ....) ئەمەیە تێکستى ئیستاتیکى مرۆیى ئە مە یە تێکستى خۆشەویستى ڕۆحى نەک ئەو تێکستانە ى کە پڕن لە ئۆف و وە یش و ششش و بۆ ماچ وسکس و خۆشەویستى ڕوکەشانە وفریودەرانە من پێم وایە ئەم جۆرە تێکستانە ئیهانە یە هە م یە ژن وهەم بە هونەرى شیعر و هونەرى گۆرانى ومۆزیکا من پێم وایە یەکێک لە کێشە گە ورەکانى هونەرى کوردى ئەوە یە کە پەیامى مرۆییانە ى هونەرى پەراوێز خستوە و گرنگى بە ڕە هەندى مرۆبى نادات ئە مەش هەم لە تێکست و هەم ەل کلیپەکاندا بە ئاشکرایى دیارە بە داخەوە من کلیپێک نا بینم کە لە و کلیپەدا وێناى ژن وەک مرۆیەکى خاوەن بە هاى مرۆیى بێت بە دا خەوە ئە و کلیپ و تیکستانە کار لە سەر شکاندنى بە هاو شکۆى مرۆیى ژن دەکەن دیارە لێرە دا مە بە ستم گۆرانى ژنان و پیاوانیشە کە ئەم حا ڵە تە بوونى هە یە تێیدا بە داخەوە دواى مەرگى مەرزیە فە ریقى هیچ کام لە گۆرانیبێژە ژنە کان نەیانتوانى ڕِێچکە هونەریە مرۆییە ژنانە کەى مەرزیە بگرنە وە یان لانى کەم وە ک قوتا بخانە یەکى هونەرى ژنان سوودى لێوەرگرن بە ڕاى من مەرگى مە رزیە مەرگى گۆرانى ئینسانیانە ی ژنانى کورد بوو مە رگى هونەرمەندێکى فیمینیست بوو لە کۆتایدا هیوادارم هونەرمەندان پە یامە مرۆییەکەى هونەر فەرامۆش نەکەن .


"...بەڵام پێم خۆشە من ژنێکی بە تەواو مانا ژن بم! ئەوە یانی چی؟ یانی بۆ ئەوەی ژنێکی بە تەواو مان ژن بم ، دەبێ منداڵە بەربم؟ جلوبەرگ بشۆم و ئوتوبکەم؟ لە کونجی ئاشپەزخانەدا چێشت دروستکەم و قاپ و قاچاغ بشۆم؟"\nلە وتەکانی خاتوو هێدڤیک دۆم نوسەر و یەکەم تێئۆریسیەنی شۆڕشی فینیزمی لە ئاڵمان ساڵی ١٩٠٠"\nئەم وتانەی خاتو دۆم ئەوەمان پێدەڵیت کە، ئێش و ئازارەکان لە دەست بەندەی و بێدەسەڵاتی دا، هەر بەو ئەندازە کە بۆ پیاوان بە ئازار و ژانە بە هەمان پیوانەش بۆ ژنان ژان و ئازاری هەیە و هەستی ئینسانی و باوەڕ بە خۆ بوون لە ناو ژنان دا دەکوژێت.\nسیمای شۆڕشی فێمینیستی، سیمایەکە پڕە لە خۆشەویستی، بەختەوەری، دڵفراوانی و عەز و ئارەزوو و بیری پێشکەوتن و هاوخەمی و پشتیوانی ،\nخۆشەویستی و بەختەوەری بۆ مرۆڤەکان، بۆ وڵات بۆ سروشت و ئاشتی و ئازادی، بۆ بە یەکەوە ژیان و یەکتر قەبوڵکردن بۆ دیالۆگ و لێکحاڵی بوون و بۆ....\nدڵفراوانی و حەز و ئارەزوو بۆ مافی وەک یەک و بەرانبەر لە گۆمەڵگادا، بۆ دانی شەخسیەت بە ژن لە چوار دیواری ماڵ و لە گۆمەڵگا دا، بۆ خۆ پیگەیاندن و خەڵکانیتر تێگەیاندەن لە مافەکانی ئینسانی، بۆ پێشکەشکردنی نەوەیەکی ئاگاو پێشکەوتوو بۆ داهاتوی وڵات ، بە دوور لە هەستی پیاوسالاری لێواو لێو لە خۆشەویستی بۆ مرۆڤەکان بەگشتی.\nبیری پێشکەوتن و هاوخەمی و پشتیوانی، بۆ گەیشتن بە ئازادیەکانی مرۆڤ و گەلانی ژێر دەست، بۆ گەشەی فکرێکی نوێ و تازە لە جیهانی مرۆڤەکان دا کە لەو دا ماڤی ئینسانەکان وەک یەک سەیر بکرێت، هاوخەمی و پشتیوانی هەموو کات و ساتی تێکۆشەرانی راستەقینەی کۆمەڵگا، پێگەیاندنی فیداکاران و پشتیوانی کردنیان لە هەمو هەلو مەجێک دا و زۆر شتیتر لەم بابەت کە سەر جەمیان بۆ بەختیاری کۆمەڵگایەک و بۆ ئازدی ئینسانەکانن.\nکەوابێ شۆڕشی فیمینیستی، شۆڕشێکە لە تەواو مانادا ئینسانی و بۆ ئینسانەکان، شۆڕشێکە کە ئەگەر بە ملیارد نەگیشت بێ بە ملیۆنها قوربانی بێهەست و خوستی بێ ناو نیشانی بۆ ئامانجەکانی داوە، لە کاتێک دا هێج وەخت توندوتیژی نەنواندوە. شۆڕشی فیمینیستی سەر بە کەسێک و تاقمێک و نەتەوەیەک و وڵاتێک نیە، شۆڕشێکی دنیا داگرە و لە زۆر شوێن هەنگاوی زۆری بەرەو پێش ناوەو و بە داخەوە لە زۆر شوێنی دنیاش هێشتا هەنگاوەکانی سەرتای بۆ نەهاوێژراوە، هەر کاتێک کەوتبێتە دارە دارە و دەستی دابێتە رەوڕەوە لەدەستیان دەرهێناوە و هەوڵیان داوە ڕوو بەدوا بیگێڕنەوە یان ڕیشە کەنی بکەن. بە دڵنیایەوە ئەم شۆڕشە بە لوتکەی سەرکەوتنا هەڵزناوەو شێرە ژنان و شێرە کچانی رووناکبیرو لە خۆ بردوو بە خۆشیەوە لە هەر چوار گۆشەی دنیادا پێگەیشتون و تێگەیشتون و نە بەرەو دواوەچوونی هەیە و نە ڕیشەکێشیش دەکرێت.\nلە شۆڕشی فێمینیستی دا هەنگاوەکان لە زۆر شوێن زۆر خێرا دەچنە پێش و سەرکەوتنی یەک بەدوای یەکیان تۆمار دەکەن، کە دەش بینی لەم وڵاتانە دا کە ماف و ئازادیەکانی ژن دەستەبەرە بە حەق ناوی گۆمەڵگای بەختەوەریان بەسەر دا دەسەپێ.\nلێرەدا باسی هەنگاوێکی تازە دەکەم لە شۆڕشی فێمینیستی دا کە ئەم دوایانە لە وڵاتی ئوتریش بە ئامانج گەیشت.\nژنانی خاوەن دەنگ و تێکۆشەری هەموو پارتە سیاسیەکان و بێلایەنەکان، بەدەست لە ناو دەستی یەکنان و یەکگرتنێکی بێوێنە داوای گۆڕینی بەندێک لە سرودی نەتەوایەتی وڵاتی ئوتریشیان کرد کە لەودا ئوتریش بە وڵاتی کوڕانی گەورە ناو دەبات دەقی مانا کوردیەکەی ئەم بەندە لەوانەیە ئەوە بێ " ئوتریش وڵاتی کوڕانی گەورە(ناودار)"\nلەم پێناوەدا پارڵمانی ئوتریش بە دڵ ئاواڵەیەوە بە پیر ئەم پێشنیارەوە چوو قەرارە هەر لەم ساڵ دا واتا ٢٠١١ ئەم بەندە بگۆڕێت بە "ئوتریش وڵاتی کوڕان و کچانی گەورە(ناودار)"\nئەم هەنگاوە لەوانەیە وەک دیاردەیەکی بچوکی ناو وڵاتی ئوتریش سەیری بکرێت، یان لە لایەن هێندێک کەس بەکەم وەربگێردرێت، و بکەوێتە بەر گاڵتەو جەفەنگ، کە ئەوە چ حیکمەتێکە کە ناوی کچ خراوەتە ناو بەندێکی سرودی نیشتیامنیەوە. بەڵام لە لایەکی دیکەوە ئەوە دەگەیەنێت، کە لە وڵاتانی خۆشبەخت و بەختەوەر دا شۆڕشی فێمینیستی سەرەڕای جیای بیرو باوەڕەکان لە خزمەت بە مرۆڤایەتی و پێشکەوتن دا هەمیشە یەک دەست و یەک دەنگە.\nمن لێرەدا سەرکەوتنی ئەم هەنگاوە بە تێکڕای ژنانی جیهان و ئوتریش وڵاتە بەڵا لێدراوەکەم کوردستان بە تایبەتی دەڵێم، دەنگم هەڵ دەبڕم و هاوار دەکەم، بێلن، با شۆڕشی خۆشبەختی و بەختەوەری فێمینیزم لە کوردستانیش زیاتر پەل و پۆ بهاوێت. بە دڵنیایەوە ئەو کات هەموو مرۆڤەکان بەختەوەر دەبن و کۆمەڵگاش هەنگاوەکانی بەرەوپێشکەوتن خێراتر دەبن.\nتێبینی: سرودی نەتەوایەتی وڵاتی ئوتریش شاعیرەکەی پاولا پرەرادۆڤیچ ە، و لە ٢٢/١٠/١٩٤٦ لە لایەن ئەنجومەنی وەزیرانی ئەم وڵاتەوە وەک سرودی نیشتیمانی دیاری کراوە، لە ١/١/٢٠١٢ وە وشەی کچان دەچیەتە ناو تێکستەکەیەوە و بەم شێوەیە ژنانی ئەم وڵاتەش زیاتر هەست بە خاوەنداری ئەم سرودە دەکەن.\nجاری خوێندراوه: 1780


کوردیپێدیا - وردەکاریی شێوازی نوێی دابەشکردنی مووچە\n📊 وردەکاریی شێوازی نوێی دابەشکردنی مووچە | پۆل: ئامار و راپرسی | زمانی بابەت: 🏳 کوردیی ناوەڕاست\nوردەکاریی شێوازی نوێی دابەشکردنی مووچە\nوەزیری دارایی و ئابووری وردەکاریی سیستەمی نوێی مووچەی ئاشکراکرد و رایگەیاند، هەر مووچەیەک لە 400 هەزار دینار کەمتر بێت پاشەکەوت نایگرێتەوە، زۆرترین رێژەی پاشەکەوتیش 30% دەبێت، بەڵام شێوازە نوێیەکە وەزیر و پلەباڵاکان ناگرێتەوە.\nرێباز حەملان، وەزیری دارایی و ئابووری هەرێمی کوردستان، رۆژی چوارشەممە 28-3-2018 لەدوای کۆبوونەوەی ئەنجوومەنی وەزیران و کۆنگرەی رۆژنامەڤانیی نێچیرڤانی بارزانی، وردەکاریی سیستەمی نوێی مووچەی ئاشکراکرد و رایگەیاند:\n- ئێستا مانگانە 720 ملیار دینارمان داهاتمان هەیە.\n- مانگانە زیاتر لە 150 ملیار دینار خەرجیمان هەیە.\n- مانگانە 588 ملیار دینار بۆ مووچە تەرخان دەکەین.\n- هەموو مانگێک مووچەیەک دابەشدەکرێت.\n- دابەشکردنی مووچە بەپێی سیستەمی نوێ دەبێت.\n- هەر مووچەیەک لە 100 هەزار بۆ 200 هەزار بێت، پێشتر 15%ی لێ پاشەکەوت دەکرا، ئێستا پاشەکەوت نەماوە و مووچەی تەواو وەردەگرێت.\n- هەر مووچەیەک لە 200 هەزار بۆ 300 هەزار بێت، پێشتر 20%ی لێ پاشەکەوت دەکرا، ئێستا پاشەکەوت نەماوە و مووچەی تەواو وەردەگرێت.\n- هەر مووچەیەک لە 300 هەزار بۆ 400 هەزار بێت، پێشتر 25%ی لێ پاشەکەوت دەکرا، ئێستا پاشەکەوت نەماوە و مووچەی تەواو وەردەگرێت. واتە هەر مووچەیەک لە 400 هەزار دینار کەمتربێت پاشەکەوت نایگرێتەوە.\n- زۆرترین رێژەی پاشەکەوت 30% دەبێت، ئەویش بۆ بەڕێوەبەری گشتی و بریکاری وەزیرەکان، دەنا مووچەی فەرمانبەرانی ئاسایی تاوەکو ملیۆنێک و 500 هەزاریش لە 25% زیاتر نابێت.\n- ئەگەر فەرمانبەرێک 840 هەزار مووچەکەی بێت، واتە لەنێوان 800 بۆ 900 هەزار، لە رابردوودا 50%ی لێ پاشەکەوتکراوە، بەڵام ئێستا بۆ 18% کەمکراوەتەوە، واتە هەموو مانگێک 688 هەزار دینار مووچە وەردەگرێت و، تەنیا 151 هەزاری لێبڕاوە.\n- ئەگەر فەرمانبەرێک مووچەکەی ملیۆنێک بۆ ملیۆنێک و 500 هەزار دینار بێت، پێشتر 60%ی لێ پاشەکەوت دەکرا، بەڵام ئێستا کراوەتە 23%، واتە 37%ی بۆ دەخرێتەوە سەر و 503 هەزاری بۆ زیاد دەکرێت.\nوەزیری دارایی لە قسەکانیدا بەڵێنیدا هەرکاتێک داهاتی حکومەتی هەرێمی کوردستان زیادیکرد، ئەوا پاشەکەوت بەیەکجاری هەڵدەگرن و مووچە وەکو خۆی لێدێتەوە. گوتیشی: هەرکاتێک داهاتمان بەرەوە باشی بڕوات، وەکو نێچیرڤان بارزانیش بەڵێنیدا هەوڵی یەکەممان دانەوەی قەرزی فەرمانبەران دەبێت.\nوەزیری دارایی لە کۆنگرەکەدا ئاماژەی بەوەش کرد کە راپۆرتیان بە بەغدا داوە لەبارەی چۆنییەتی خەرجکردنی ئەو پارەیەی رەوانەیان کردبوو.\n 📡 ماڵپەڕ | 🏳 کوردیی ناوەڕاست | ماڵپەری رووداو - 28-03-2018\n➕ ئەم بابەتە لەلایەن: (هاوڕێ باخەوان)ەوە لە: Mar 28 2018 2:21PM تۆمارکراوە


وتووێژ:ئۆگوستین-لوی کۆشی - ویکیپیدیا، ئینسایکڵۆپیدیای ئازاد\nناوەکە بە فەڕەنسی بە ئوگەستین دەخوێنرێتەوە.—ژیار مێرلن وتووێژ  ٢١:٥٦، ١٥ی ئابی ٢٠١٦ (UTC)\nکاک ژیار گیان تۆزێک راوەستە ھەتا بەکارھێنەرانی تریش ڕای خۆیان بنووسن. ئەم ناوە بەم شێوەیە ھەڵەیە. لە ویکی ئینگلیزیدا نووسراوە چۆن بە فەڕەنسی دەخوێنرێتەوە: [oɡystɛ̃ lwi koʃi]. لۆیی ناخوێنرێتەوە لوی (بە کوردیی لاتینی lwî) دەخوێنریتەوە. بۆ ناوەکەشی (Augustin) کەمێک بۆ ئێمە ئەستەمە. بزوێنی سەرتاکەی [o] بە ئۆ دەخوێنرێتەوە نەک بە ئو. بزوێنی دووەمیش [y] بە ئوی دەخوێنریتەوە نەک بە ئە. باسی بزوێنی سێیەمیش [ɛ̃] ناکەم بۆ ئێمە ھەر لە وتن نایا. بە کورتی بە فەڕەنسی ئۆگویستین راستە و کەمێک ئاسانتر دەبێتە ئۆگوستین. بە ئینگلیزیش دەڵێن ئاوگوستین [aʊguˈstin]. بیگوێزنەوە بۆ ئۆگوستین-لوی کۆشی. ئەگەر خوێندنەوەی ناوەکە ئاسان نییە ئێمە تاوانبار نین!--چالاک وتووێژ ٠٨:٣٦، ١٦ی ئابی ٢٠١٦ (UTC)\nسپاس هاوڕێیان. şûşe (لێدوان) ٠٩:٤٧، ١٦ی ئابی ٢٠١٦ (UTC)\nکاک @Calak:، ئەوەی من ڕاستە، ئێوە بۆخۆتان نەتان وت ئەبێت ناوە بیانییەکان وەک خۆی بنوسرێت؟ لە پەڕەی وتووێژی ئێڤەنێسێنسیش ئەمە کاک @Serchia: ئاماژەی پێداوە! ئینجا من ئێستە نازانم ئێوە ناوەکان بەپێی زمانی خۆیان دەخوێننەوە یان دەیگۆڕن؟—ژیار مێرلن وتووێژ  ١٥:٠٦، ١٦ی ئابی ٢٠١٦ (UTC)\nبراکم من IPAی خوێندنەوەی ناوەکەم بۆ نووسی. تۆ کاتێک گوێ دەگرییە خوێندنەوەی ناوێکی بیانی ئەو دەنگانەی لە زمانەکەتدا نییە بە ھەڵە دەیبیسی و ئەمە ئاساییە. جا ئەو جار ڕەنگە خوێندنەوەی من لەگەڵ ھی جنابت فەرق بکا. IPA بۆ ئەمە دانراوە و لە ھەموو شتێک زیاتر جێگای متمانەیە.--چالاک وتووێژ ١٨:١٨، ١٦ی ئابی ٢٠١٦ (UTC)\nمن بە ئۆگستە دەیبستم، نازانم ئەم (ن) لە کوێ ھات، ئەوە لێرە [oɡystɛ̃ lwi koʃi] دیارە. | سەرچیا — ١٩:٢١، ١٦ی ئابی ٢٠١٦ (UTC)\nمن خۆم تا ڕادەیەک شارەزای IPA ھەم. لە سەرەوە نووسیم کە نامەوێ [ɛ̃] شی کەمەوە بەڵام وا دیارە ناچارم لەسەری بنووسم. کاک سەرچیا دەڵێ من [ɛ̃] بە ئە دەبیسم. راست دەکا. لەڕاستیدا خوێندنەوەی [ɛ̃] بە ئەن نزیکە. نموونەیەک وشەی فەڕەنسی vaccinە (بە ئینگلیزی vaccine) کە ئێمە لە ڕۆژھەڵات دەڵێین ڤاکسەن نەک ڤاکسین. کە وا بوو Augustinیش دەبێتە ئۆگوستەن. بەڵام ئەمە باو نییە. کاک سەرچیا ھەروەھا وتی نازانم ئەم (ن) لە کوێ ھات. لە فەڕەنسیدا «ن»ی ئاخری وشەکە دەقرتێ بەڵام بزوێنی پێش «ن» بە رێگای لووتەوە دەوترێ. ئە بەمە لە فۆنەتیکدا دەڵێن en:Nasalization و ھێماکەشی ◌̃ لەسەر بزوێنە. بۆیە نووسراوە [ɛ̃] نەک [ɛ]. جا لە کوردیدا ئێمە وەکوو فەڕەنسی ناتوانین بزوێنەکان بە رێگای لووتەوە بڵێین. تەنیا کاتێک بزوێنەکان لە کوردیدا بە ڕێگای لووتەوە دەوترێن کە لە پێش دەنگی ن بێن. لە زمانی عەرەبی و فارسیشدا ھەر ئاوایە. بۆیە لەو زمانانەدا کە دەنگی nasalیان نییە دەنگی ن دوای وشە ناقرتێنن. ھەرکوردی و فارسی و عەرەبی وا نییە زۆر زمان ئاوان. --چالاک وتووێژ ٠٨:٣٢، ١٧ی ئابی ٢٠١٦ (UTC)\nوەرگیراو لە «https://ckb.wikipedia.org/w/index.php?title=وتووێژ:ئۆگوستین-لوی_کۆشی&oldid=486831»\nئەم پەڕەیە دواجار لە ٠٨:٣٢ی ١٧ی ئابی ٢٠١٦ نوێ کراوەتەوە.


ئه‌مین سۆرخابی: مۆجاهدینی خه‌لق له ئێران پێگه‌ی جارانی نه‌ماوه و دوای جێ هێشتنی عێراق لاوازتریش ده‌بێت\nڕێکخراوی موجاهدینی خه‌ڵکی ئێران ئێمڕۆ ڕایگه‌یاند پاشماوه‌ی ئه‌ندامانی له که‌مپی ئازادی له به‌غداوه‌وه بۆ ئاڵبانی گوازرانه‌وه و به ئه‌م شێوه‌یه دوای مانه‌وه‌یان بۆ ماوه‌ی 30 ساڵ له عێڕاق ئه‌و وڵاته‌یان به یه‌کجاری جێ هێشت. ئه‌مه‌ریکا ده‌ڵێت له ماوه‌ی چوار ساڵدا 3000 ئه‌ندامی ئه‌و ڕێکخراوه‌یه بۆ 10 وڵاتی ئورووپایی گوازراونه‌ته‌وه.\nقوبادی، وته‌بێژی فه‌رمی موجاهیدین ده‌ڵێت، کۆی ئه‌ندامانی ئه‌م ڕێکخراوه‌یه له که‌مپی ئازادی نزیک به 2000 که‌س بووه و هه‌مووشیان ئێستا گه‌یشتوونه‌ته ئاڵبانی. هێشتا دیار نیه ئه‌م که‌سانه هه‌ر هاوشێوه‌ی عێڕاق له که‌مپێکی داخراو ده‌مێننه‌وه یان ڕێگایان پێ ده‌درێت خۆیان سه‌ربه‌خۆ له ئه‌و وڵاته‌دا بژین.\nله ده‌ستدانی بنکه له عێڕاقدا چ کاریگه‌رییه‌کی له سه‌ر پێگه‌ی سیاسی و له‌شکری موجاهدینی خه‌ڵک ده‌بێت؟ چه‌ند ئه‌گه‌ری ئه‌وه هه‌یه ئه‌و ئه‌ندامانه‌ی که تا ئێستا له که‌مپێکدا له عێراق مابوونه‌وه و هیچ په‌یوه‌ندییه‌کی ئازادیان له گه‌ڵ دنیای ده‌ره‌وه دا نه‌بووه، ئێستا له ئاڵبانی و له کاتی ده‌ست ڕاگه‌یشتن به میدیا و سه‌رچاوه ئازاده‌کان هه‌ڵوێستی دژی ڕێکخراوه‌که‌یان بگرن؟\nله وتووێژ له گه‌ڵ به‌ڕیز ئه‌مین سورخابی شرۆڤه‌کاری سیاسی ئه‌م پرسیارانه‌مان تاوتۆ کردووه.


سه‌د مه‌ترسیدارترین ژنی كۆمه‌ڵگه‌ی سویدی – كولتور مه‌گه‌زین\nئایا ئێمە بونەوەری بیرکەرەوەین؟\n01/03/2015 14 min read0\nوەزارەتی ڕۆشنبیری جارێکیتر بەکر عەلی شاعیر دەکوژنەوە!\n29/08/2015 1 min read0\nسیاسەت و ئەخلاق (٢)\n16/08/2016 49 min read0\nسه‌د مه‌ترسیدارترین ژنی كۆمه‌ڵگه‌ی سویدی\n06/07/2015 7 min read0\nئاگاداری سه‌د مه‌ترسیدارترین ژنی كۆمه‌ڵگه‌ی سویدی بن له ٢٠١٣ دا\nوه‌رگێران و ئاماده‌كردنی له‌سویدیه‌وه\n((ئاگاداری سه‌د مه‌ترسیدارترینی ژنی كۆمه‌ڵگه‌ی سویدی بن))، ئه‌مه‌ناونیشانی ئه‌و لینكه‌یه كه‌له(ماڵپه‌ڕی) فلاشباك بڵاوكراوه‌ته‌وه، به‌كارهێنه‌رانی لینكه‌كه لیستێكیان بۆ ناوی ئه‌و ژنانه دروستكردوه كه‌مه‌ترسیدارن بۆ سه‌ر كۆمه‌ڵگه‌ی سویدی و تێدا جۆره‌ها ناوه‌ناتۆره‌ی نه‌شیاو و نابه‌جێیان لێده‌نێن. تاوه‌كو 12-1-2013 ، ئه‌م ماڵپه‌ڕه‌زیاد له62 هه‌زار بینه‌ری هه‌بووه.\nكاتێك‌بابه‌تێكی له‌م جۆره‌مان به‌رچاوده‌كه‌وێت ڕاسته‌وخۆ خه‌یاڵمان ده‌چێت بۆئه‌وه‌ی، كه‌ڕه‌نگه ئه‌م ژنانه، پیاوكوژ و دز و جه‌رده‌كانی كۆمه‌ڵگه‌ی سویدی بن! به‌ڵام له‌ڕاستیدا ئه‌م ژنانه نه‌ك هه‌ر ژنی ئاسایی نین، به‌ڵكو كۆمه‌ڵێك ڕۆژنامه‌نوس و نوسه‌ر و كه‌سایه‌تی سیاسی و شاره‌زا و پسپۆری بواری یاساین. زیاده‌ڕۆیی نییه گه‌ر بڵێین ده‌شێت ئه‌م ژنانه‌له‌لیستی بژارده‌و (هه‌ڵاوێردی) كۆمه‌ڵگه‌ی سویدی بن، نه‌وه‌ك له‌لیستێكی له‌و شێوه‌یه‌دا ناویان ڕیزبه‌ندبكرێت. هه‌ربۆیه ته‌قینه‌وه‌ی ئه‌و ڕق و كینه‌یه دژ به‌م ژنانه‌نه له‌ئینته‌رنێتدا جێگەی پرسیار و لیكۆڵینه‌وه‌یه، بۆ ئه‌م مه‌به‌سته‌ش ڕۆژنامه‌ی ((Göteborg posten- یۆتۆبۆری پۆست)) ڕێپۆرتاژیكی له‌م باره‌یه‌وه‌سازكردوه‌كه‌تیایدا ڕاوبۆچونی هه‌ندێك له‌و ژنانه‌و كه‌سانی تر ده‌خاته‌ڕوو. به‌پێی ئه‌م ڕێپورتاژه، تاكه‌هۆكاری ئه‌وه‌ی كه‌ده‌بێت پیاو سڵ له‌م ژنانه‌بكاته‌وه و به‌مه‌ترسیداریان بزانێت ئه‌وه‌یه؛ كه‌ئه‌م ژنانه‌خاوه‌ن ده‌سه‌ڵاتن و ڕقیان له‌پیاوه،هه‌ر بۆیه‌مه‌ترسیه‌كی گه‌وره‌ن بۆ سه‌ر كۆمه‌ڵگه.\nیه‌كێك له‌و ژنانه‌ی له‌ڕیزبه‌ندی لیسته‌كه‌دا به‌پله‌ی یانزه‌هه‌مین دێت، ڕۆژنامه‌نوس و پێشكه‌شكاری به‌رنامه (ناتالیا كازمیرشكایه) بێئاگایه له‌وه‌ی كه‌له‌لیستی فلاشباكدا ناوی هاتووه، به‌مه‌ترسیدار له‌قه‌ڵه‌مدراوه بۆ سه‌ر میلله‌ته‌كه‌ی بۆ ساڵی 2013، بێگومان پێكه‌نینی دێت كاتێك گوێی له‌مه‌ده‌بێت.\nئه‌و له‌م باره‌یه‌وه ده‌ڵێت: ئه‌وه‌شتێكی پۆزه‌تیڤه به‌مه‌ترسیدار له‌قه‌ڵه‌مبده‌ن، ئه‌مه‌ئه‌وه‌ده‌گه‌یه‌نێت كه‌من توانیومه به‌ر‌به‌ره‌كانیی جیهانبینی ئه‌و كه‌سانه‌بكه‌م، جیهانێك كه‌ئه‌وان نایه‌نه‌وێت جگه‌له‌بیروبۆچونی خۆیان سه‌دا و ده‌نگی هیچ جۆره بیروبۆچونێكی تر بیستن. پاش ١٠دە ساڵ كاركردن له‌بواره‌دا (ناتالیا) ڕاهاتوه‌به‌م جۆره‌ڕق و كینه له‌ڕێی ئینته‌رنێته‌وه…ئه‌م جۆره‌كارانه‌دژ به‌ژنان هێدی هێدی به‌ره‌و كه‌مبونه‌وه‌ده‌چن، لانیكه‌م له‌وه‌دا كه‌په‌یوه‌سته به‌خودی خۆمه‌وه، چونكه‌له‌سه‌ره‌تای كاركردنمدا زۆر ئیمه‌یلی ڕقاوی و قێزه‌ونم به‌ده‌ستده‌گه‌یشت، ناوه‌ناتۆره‌ی ناشرینیان لێده‌نام، بۆ نمونه به( سۆزانی فێمینست ) بانگیانكردوم. ئه‌ڵبه‌ته ئه‌مه ئه‌وه‌ناگه‌یه‌نێت كه‌ئه‌م قسانه‌به‌رتناكه‌ون و دڵگرانت ناكه‌ن، ئه‌و قسانه بۆمن وه‌ك ئه‌و دڵۆپه ئاوانه‌وایه كه‌هێواش هێواش به‌ردێك كونده‌كه‌ن. به‌ڕاستی هه‌ندێك جار وات لێدێت كه‌ناته‌وێت له‌سه‌ر بابه‌تێك بنوسیت ته‌نها له‌به‌رئه‌وه‌ی ده‌زانیت دواجار چۆن وه‌ڵامده‌درێیته‌وه‌و چی ڕووده‌دات.\nژنە چالاکەکانی کۆمەڵگەی سویدی هەڕەشەیان لێدەکرێت\nهه‌رچه‌نده‌ڕق و كینه‌به‌رامبه‌ر به‌ناتالیا له‌كه‌مبوونه‌وه‌دایه. بەڵام هێشتا ڕقێكی زۆر هه‌یه. كاتێك ژنێك ڕاوبۆچوونی خۆی له‌سه‌ر بابه‌تێك له‌ئینته‌رنێتدا بڵاوده‌كاته‌وه‌و گفتوگۆی له‌سه‌رده‌كات، ئه‌وا زۆربه‌ی جاره‌كان به‌ناشرینی وه‌ڵامده‌درێنه‌وه و به‌سۆزانی، بێئه‌قڵ، گه‌مژه و ناشرین یان فێمینیست وه‌سفده‌كرێت.\nهه‌ر له‌م باره‌یه‌وه((كریستین ئالنێبرات)) توێژه‌ر له بواری جێنده‌ر له‌زانكۆی یۆتۆبۆری ده‌ڵێت: ده‌ربڕینی ڕق و كینه‌ی پیاو دژ به‌ژنان دیارده‌یه‌كی تازه‌نییه‌و به‌درێژایی مێژوو بینراوه‌و بیستراوه، به‌چاوپۆشین له‌وه‌ی كه‌هه‌ر‌جاره و خۆی له‌فۆڕم و شێوازی جیاجیادا نواندووه. بۆ نمونه ئه‌و ژنانه‌ی خه‌بات و كۆششیان كردوه‌بۆ ئه‌وه‌ی مافی ده‌نگدان به‌ده‌ستبهێنن، به‌هه‌مان شێوه به‌ر ئه‌م هێرشه ڕقاویه‌كه‌وتوون. (كریستین) پێیوایه ؛ به‌كارهێنانی ئینته‌رنێت بۆ ده‌ربڕینی ڕق و كینه‌ی پیاو دژ به‌ژنان شتێكه، كه‌تێگه‌شتن لێی هه‌روا ئاسان نییه بۆ گروپه‌كانی تری كۆمه‌ڵ، چونكه‌ئه‌مه بیروبۆچوونی گروپێكی كه‌مینه‌یه له‌پیاو كه‌ده‌یانه‌وێت ئه‌و كو‌لتوره كۆنه‌بپارێزن كه‌ده‌سه‌ڵات له‌نێوان هه‌ردوو ڕه‌گه‌زه‌كه‌دا دیاریده‌كات .\nجێنس ئالستراند به‌ڕێوبه‌ری پۆلیسی ته‌كنیكی ده‌ڵێت ئه‌م كێشه‌یه‌زۆر دوباره‌ده‌بێته‌وه، فلاشباكیش بۆ خۆی جێگه‌یه‌كی كلاسیكییه و‌بیرۆكه‌سه‌ره‌كیه‌كه‌ی ئه‌وه‌یه‌كه‌خه‌ڵكی به‌ئازادی تیایده‌ڕا‌ی خۆی ده‌ربڕێت، سێرڤه‌ری ئه‌م ماڵپه‌ڕه‌له‌سوید نیه،له‌به‌رئه‌وه‌ناتوانرێت بدۆزرێته‌وه.فلاشباك هیچ جۆره‌زانیاریه‌ك ناداته‌پۆلیس، ئه‌مه جگه‌له‌وه‌ی‌پۆلیس و یاسای ئه‌وان ته‌واو جیاوازه له‌یاسای سوید.\nدیاره‌هه‌ر بۆ هه‌مان مه‌به‌ستیش ((ێوتۆبۆری پۆست)) هه‌وڵیداوه‌په‌یوه‌ندی به‌فلاشباكه‌وه بكات، وه‌لێ هه‌وڵه‌كانی بێ سوود بوون.\nژنه نوسه‌ر (كاترین وێنستام ) كه‌ناوی له‌لیسته‌كه‌دا هاتوه‌ده‌ڵێت: گه‌ر به‌و شێوه‌یه ڕقیان لێمبێت،به‌دڵنیایه‌وه ئه‌مه مانای ئه‌وه‌یه، من شتێكی ڕاستم كردوه له‌ژیاندا، كه‌واته توانیومه په‌نجه بخه‌مه سه‌ر توندوتیژی پیاو به‌رامبه‌ر‌به‌ژنان، هه‌روه‌ها شتێك بڵێم و بنوسم كه‌ئه‌و كه‌سانه نا‌یانه‌وێت گوێبیستی بن . له‌گه‌ڵ هه‌موو ئه‌مانه‌شدا و سه‌ره‌ڕای ئه‌وه‌ی كه‌هه‌ڕه‌شه‌ی كوشتیشم لێكراوه‌تا ئێستا توانیوومه‌ئاگام له‌خۆم بێت و بمێنمه‌وه.\n(ئه‌نجێلا بیوسانگ) به‌بیستنی ناوه‌كه‌ی له‌م لیسته‌دا، یادگاری تری له‌سه‌ر ئه‌م بابه‌ته دێته‌وه‌یاد و ده‌ڵێت؛ ناخۆشترین قسه‌كه‌به‌ر گوێم كه‌وتبێت، وته‌ی كوڕێك بوو له‌ئینته‌رنێتدا به‌ناشرین و قێزه‌ون ناومی هێنابوو، به‌ڵام من ئه‌وه‌م باشه‌زۆر سه‌یری ئه‌و شتانه‌ناكه‌م كه‌پێم ده‌وترێن. له‌لایه‌كی تریشه‌وه، ڕه‌نگه ئه‌مه‌شه‌ره‌فیش بێت كه‌ناوم له‌و لیسته‌دا هاتبێت، چونكه ئه‌م ڕق و كینه‌یه دژ به‌و ژنانه‌یه كه‌بێده‌نگ نین له‌و توندوتیژیه‌ی پیاوان دژ به‌ژنان ئه‌نجامیده‌ده‌ن.\nڕۆژنامه‌نوس (ئیمێرنیتیا ) له‌یفدۆته‌ر ده‌ڵێت؛ بۆ من كه‌مێك قورسه‌ئه‌م لینكه‌ی فلاشباك بخه‌مه‌سه‌ر خۆم، به‌و مانایه‌ی بۆ من ئه‌وه قورستره كه‌یه‌كێك به‌شه‌خسی هه‌ڕه‌شه‌ت لێبكات، بۆ نمونه‌كاتێك كه‌له‌گفتوگۆیه‌كدا یه‌كێك‌هه‌ڕه‌شه‌م لێبیكات ته‌نها له‌به‌رئه‌وه‌ی خۆی هیچی پێ نیه‌بیڵێت. ئاسانتره خۆت له‌و لیسته‌دا ببینیته‌وه. من هه‌وڵده‌ده‌م به‌و شێوه‌یه‌بیبینم كه‌ئه‌م هه‌ڕه‌شه‌یه‌به‌شێكه له‌و ستره‌كتوره‌ی كه‌هه‌یه و پێی وایه‌ژن له‌پیاو زیاتر ده‌كه‌وێته‌به‌ر تانه‌وته‌شه‌ر.\nڕۆژنامه‌نوس ((ئۆسا لیندبێری)) ته‌واو بێئاگایه‌له‌بوونی ئه‌م لیسته!!! ئه‌و ده‌ڵێت؛ لیستی چى؟ كوا ؟ شتی وام نه‌بیستوه!!! به‌ڵام به‌هه‌رحاڵ گه‌ر وه‌ك نوسه‌رێك خۆت له‌قه‌ره‌ی هه‌ندێك بابه‌ت بده‌یت و هه‌ڵوێست وه‌رگریت، ئه‌وا ده‌بێت چاوه‌ڕوانی ئه‌وه‌ش بكه‌یت كه‌ڕقی كۆمه‌ڵێك هه‌ڵده‌سێنیت و دواتریش له‌لیستی له‌و جۆره‌دا ناوی خۆشت ببینیت. هه‌رچه‌نده‌ئه‌و ڕقه زۆر ناخۆش‌و نابه‌جێیه، به‌ڵام ده‌بێت سنگفراوان بیت، چونكه‌من ڕۆژنامه‌نوسم و شتێك له‌ده‌سه‌ڵاتم هه‌یه‌و خۆم بڕیار ده‌ده‌م له‌سه‌ر ئه‌وه‌ی كه‌ده‌رباره‌ی چ بابه‌تێك ده‌نوسم. به‌ڵام گه‌ر هاته‌سه‌ر هه‌ڕه‌شه‌ی كوشتن، ئه‌وه‌یان ته‌واو جیاوازه‌و نایاساییه.\n(كرۆنیكار سارا برینز) ده‌ڵێت؛ سه‌ری ساڵی پێشو ئیمه‌یلێكم به‌ده‌ستگه‌یشت، دیاره‌له‌كه‌سێكی‌نادیاره‌وه، كه‌تیدا نوسرابو …تۆ ده‌سته‌كانت به‌خوێن سوورن هه‌ی سارای نامرۆڤی و بێشه‌ره‌ف و ناشرین… به‌ڵام سه‌باره‌ت به‌م لیسته، هاوڕێیه‌كم پێیوتم كه منیش له‌لیستی فلاشباكدام و به‌یه‌كێك له‌ژنه‌مه‌ترسیداره‌كانی سوید له‌قه‌ڵه‌مدراوم.\nدیاره‌ئه‌مه‌یه‌كه‌م جارم نییه، 10 ساڵ له‌مه‌وبه‌ر پیاوێكی 25 ساڵ مه‌حكوم كرا ، ئه‌وپیاوه لیستێكی 1068 كه‌سیی تۆماركردبوو ،دژ به‌نازیست و سۆسیالیست ناوزه‌دیكردبوون، منیش یه‌كێك بوم له‌وانه. هۆی سه‌ره‌كی ئه‌مه‌ش ئه‌و به‌دواداچونه‌م بو بۆ بزوتنه‌وه‌ی نازیسته‌كان له‌شاری یۆتۆبۆری. زۆر جار ئیمه‌یلم به‌ده‌ستده‌گات كه تیایدا ده‌نوسرێت من ترسنۆك و بێهه‌ڵوێستم له‌به‌رئه‌وه‌ی ناوێرم له‌سه‌ر په‌نابه‌ران ڕاستیه‌كان بڵێم و بنوسم ، به‌خه‌یاڵی ئه‌وان ده‌بێت من هه‌میشه لایه‌نگیریی نه‌ته‌وه‌یم پیشانده‌م بۆ ڕوونكردنه‌وه‌و ڕاڤه‌كردنی هه‌ر ئیش و ڕه‌فتارێك كه‌ده‌یكه‌م، ئه‌مه‌ش به‌دڵنییاییه‌وه‌له‌گه‌ڵ مۆڕاڵ و یاسای ڕۆژنامه‌وانیدا یه‌كناگرێته‌وه.\nله‌دوای ئه‌و به‌دواداچونه‌ی له‌ڕۆژنامه‌ی ((Aftoonbladet- ئافتۆنبلادێت)) دا بۆ ماڵپه‌ڕه‌توندڕه‌وه‌كانی كردبوو، (ئۆسا لیندبێری) له‌ژێر هه‌ڕه‌شه‌ی مه‌رگدا ده‌ژی. یه‌كێك له‌و شتانه‌ی كه له‌ماڵپه‌ڕه‌كه‌دا له‌سه‌ری بڵاوكرابوه‌وه‌ئه‌مه بوو:هه‌ی سۆزانی ناشرین، هیوادارین كه‌سێك لاقه‌تبكات و بتكوژێت..\nهه‌ر دوێنێش له‌ڕۆژنامه‌ی ((metro – میترۆ)) دا (لیسا ماگنۆسۆن) نوسیویه‌تی؛ كه‌ئیمه‌یلێكی به‌ده‌ستگه‌یشتووه و تیایدا هاتووه…ده‌بێت لهسێداره‌بدرێیت، ئه‌مه‌ش وه‌ك ئاگاداریه‌ك بۆ ڕاوبۆچوونه‌كان. سارا مه‌به‌ستیه‌تی‌بڵێت؛ هه‌ڕه‌شه‌یه‌ك‌هه‌یه بۆ سه‌ر سه‌رجه‌م خه‌ڵكی سوید كه‌په‌یوه‌ندی به‌سه‌ر ڕه‌نگی پێست و ئایینه‌وه نییه. ئه‌م هه‌ڕه‌شه‌یه‌دژ به‌هه‌موو ئه‌وانه‌یه كه‌بیروڕایه‌كی جیاوازیان هه‌یه‌سه‌باره‌ت به‌مافی مرۆڤ، به‌ئازادی ڕاده‌ربڕین، به‌ناتوندوتیژی و یه‌كسانی مرۆڤه‌كان. ئازادی ڕاده‌ربڕین به‌ته‌واوی په‌یوه‌ندی به‌وه‌وه هه‌یه، كه‌مرۆڤ ده‌یه‌وێت چی بڵێت و ده‌بێت چۆن بیڵێت. كاتی ئه‌وه‌هاتووه هه‌موو ڕقه‌شاراوه‌كان بخرێنه‌ڕوو ، ئێمه‌ئیشه‌كه‌مان ئه‌وه‌یه‌كه‌لێكۆڵینه‌وه و به‌دواداچوون و گفتوگۆ بكه‌ین.\nئه‌و پیاوانه‌كامانه‌ن كه‌ڕقیان له‌ژنه ؟\n((ئیریك واڵفرێدسۆن)) وه‌ڵامی ئه‌و پرسیاره‌ده‌زانێت، چونكه‌خۆی یه‌كێك بووه له‌و گروپه و بۆ ماوه‌ی چه‌ند ساڵێك ڕق و كینه‌ی خۆی له‌ڕێی ئینته‌رنێته‌وه دژ به‌ژنان ده‌ربڕیووه، ئه‌گه‌رچی(ئیریك ) خۆی به‌ڕقده‌ربڕێك له‌دژی ژنان نازانێت و زیاتر خۆی وه‌ك كۆڕگێڕێك ده‌بینێته‌وه. به‌ڕای واڵفرێدسۆن ئه‌و پیاوانه، ئه‌وانه‌ن كه‌ترسێكی گه‌وره‌یان له‌بونی هه‌ڵه هه‌یه، ترسیان له‌و گۆڕانه‌هه‌یه‌كه‌له‌ڕوی كو‌لتوری و جێنده‌رییه‌وه له‌كۆمه‌ڵگه‌دا ڕوده‌دات‌و هه‌ستده‌كه‌ن وه‌ك پیاوێك كه‌سایه‌تی خۆیان له‌ده‌ستده‌ده‌ن.\nئیریك واڵفرێدسۆن وا وه‌سفی ئه‌و پیاوانه ده‌كات كه‌له‌ڕووی كۆمه‌ڵایه‌تیه‌وه داخراون وه‌ك دۆخه سۆزداریه‌كه‌شیان له‌دۆگمادا ده‌ژین. به‌ڵام ئه‌م كه‌سانه‌له‌ڕێی نێته‌وه ده‌توانن هه‌ست به‌بوونی خۆیان بكه‌ن. ئه‌م كه‌سانه هه‌ستده‌كه‌ن به‌م ڕێگه‌یه ده‌بینرێن و ده‌بیسترێن، هه‌ر بۆیه توندیی و ڕه‌قی له‌ده‌ربڕینیاندا زیاده‌كات. ئه‌مانه پێیانوایه تاوەکو ڕه‌قتربن له‌ده‌ربڕیندا، زیاتر سەرنجی ئه‌وانی تر به‌لای خۆیاندا ڕاده‌كێشن. واڵفرێدسۆن دۆزێكی خۆی‌سه‌باره‌ت به‌م پیاوه ڕقاویانه‌هه‌یه و پێیوایه ئه‌مانه له‌قۆناغی گه‌وره‌بوونیاندا وێنه‌ی ژنێكی به‌هێزو به‌توانا له‌ژیانیاندا نه‌بووه!\n(ئۆكه پۆڵشامه‌ریش) كه‌مامۆستای ده‌روونزانییه له زانكۆی (ئۆپسالا) هه‌مان ڕای هه‌یه و پێیوایه ئه‌م كه‌سانه ڕه‌نگه‌ئه‌وانه‌بن كه‌له‌ژیاندا دڵخۆش نین و هه‌موو گۆڕانێك نیگه‌رانیانده‌كات. ئه‌و گروپێكی تر ده‌ستنیشانده‌كات پێیوایه ڕه‌نگه‌ئه‌مانه‌كه‌سانێك بن كه‌هه‌ر خۆیان مه‌زاجیان باش نیه، یان كه‌سانێك بن كه‌خۆیان ڕقیان له‌خه‌ڵكێكی دیاریكراوه‌ڕقی خۆیان ئاڕاسته‌ی ئه‌اونه‌ده‌كه‌ن.\nئه‌وه‌ی وەها ده‌كات ئه‌م ڕقه له‌ئینته‌رنێتدا به‌م شێوه‌به‌رچاوه‌بڵاوبێته‌وه‌ئاشكرانه‌كردن و به‌نادیاری مانه‌وه‌ی ناوه‌كانه، ئه‌گه‌رچی هه‌تاوه‌كو مرۆڤ ناوی نادیار بێت، ئه‌وا ئه‌و ڕقه‌ش زیاد ده‌بێت. خه‌ڵكی هه‌ندێك شت به‌ناوی نادیاره‌وه ده‌كه‌ن كه‌هه‌رگیز به‌ناوی خۆیانه‌وه‌نایكه‌ن. به‌دڵنییایه‌وه كه‌سی ئاسایی له‌م ماڵپه‌ڕانه‌دا به‌رده‌وام نابێت، چونكه‌به‌س له‌ده‌ستدانی وزه‌یه‌و هیچیتر. ئۆكه‌پۆڵشمار ده‌ڵێت: ترسه‌كه لێره‌دا ئه‌وه‌یه كه‌مرۆڤگه‌لێكی كارامه‌مان له‌ده‌ستبچێت ته‌نها له‌ترسی ئه‌و هه‌مو ڕقه‌ی دوو چاریدێن.\nئه‌مه له‌سه‌رئاستی ڕه‌سمی به‌ڵام مه‌سه‌له‌ی ڕق و كینه‌ی پیاو دژ به‌ژنان له‌ڕێی ئینته‌رنێته‌وه بۆ كه‌سانی ئاسایش ده‌بێته‌جێی پرسیارو ترس و دڵە ڕاوكێ . (جولیا و ناتاشا) دوو ژنن ته‌نها هه‌ڵه‌یان ئه‌وه‌یه‌كه‌له‌تۆڕی كۆمه‌ڵایه‌تی فه‌یسبوك بۆ ماركه‌ی جلوبه‌رگی H&M داوای ڕاگرتنی فرۆشتنی بلوسێكیان كردوه‌كه‌وێنه‌ی كه‌سێكی پێوه‌یه له‌سه‌ر ده‌ستدرێژی سێكسی حوكمكراوه. هه‌ر له‌گه‌ڵ نوسینی ئه‌م كۆمێنته‌به‌هه‌زاره‌ها كۆمێنتی هه‌ڕه‌شاوی و ناوناتۆره‌ی ناشرین و سێكسی وقێزه‌ونیان له‌وه‌ڵامدا بۆ نوسراوه. بۆ ئه‌م مه‌به‌سته‌ش كه‌ناڵی SVT1 سویدی به‌دواداچونێكی له‌م باره‌یه‌وه بڵاوكرده‌وه. چاوپێكه‌وتنی له‌گه‌ڵ زۆرینه‌ی ئه‌و ژنانه‌دا كردووه كه‌كه‌وتونه‌ته به‌ر ئه‌م هه‌ڕه‌شه ڕقاوی و نامرۆڤانه‌یه. له‌و ڕێپۆرتاژه ته‌له‌فزێونیه‌دا ئه‌و ژنانه ئه‌و نامانه ده‌خوێننه‌وه كه‌به‌ده‌ستیان گه‌یشتووه، هه‌ڵبه‌ته زۆربه‌ی له‌كه‌سی نادیارو به‌ناوی نادیاره‌وه‌یه.\nپێشكه‌شكاری به‌رنامه‌ی (ئه‌جێنده‌ئانا هێدنمو) له‌م باره‌یه‌وه‌ده‌ڵێت؛ من چه‌ند جار نامه‌ی هه‌ڕه‌شه كوشتنم به‌ده‌ست گه‌یشتووه، تێدا جۆره‌ها قسه‌ی ناشرینم پێوتراوه، هه‌ر له‌به‌رئه‌وه‌ی من له‌به‌رنامه‌كه‌مدا هه‌ندێ بابه‌ت ده‌ووروژێنم كه‌به‌ڕای ئه‌م كه‌سانه‌نابێت باسی لێوه‌بكرێت! تاوەکو جارێك ته‌له‌فونێكم بۆ كرا پێیانگووتم؛ گه‌ر ئه‌و به‌رنامه‌یه ئه‌مشه‌و په‌خشبكرێت، دوا به‌دوای به‌رنامه‌كه‌ده‌تكوژین. به‌دڵنیایه‌وه هه‌میشه له‌ترسدا ده‌ژیت من تا ئه‌و كاته‌ی هه‌ڕه‌شه‌كان بۆ خۆم بوو باكم نه‌بو و، به‌ڵام له‌دوایه‌دا هه‌ڕه‌شه‌له‌مناڵه‌كانم ده‌كرا، له‌به‌رئه‌وه پێویست بو ئیجرائاتی ئه‌منی وه‌رگرم كه‌ئه‌مه‌ش هه‌ر بۆ خۆی كێشه‌یه.\n(ئانا) ده‌ڵێت: هه‌ڵبه‌ته‌پیاویشمان هه‌یه ك كه‌وتۆته‌به‌ر ئه‌م هێرشه ڕقاویه، به‌ڵام جیاوازیه‌كه‌ی ئه‌وه‌یه كه‌ژن زیاتر هه‌راسان ده‌كرێت به‌ناوناتۆره‌ی سێكسی. به‌شێوه‌یه‌ك ئازارتده‌دات ده‌ترسێنێت كه‌به‌ڕێگادا ده‌ڕۆیت هه‌ستده‌كه‌یت یه‌كێك له‌و پیاوه ڕقاویانه ڕه‌نگه بێته‌سه‌ر ڕێت و په‌لامارتبدات و لاقه‌تبكات.\nمن لێره‌دا نه‌متوانی ناوه‌خنی ئه‌و نامانه‌بنوسمه‌وه، له‌به‌رئه‌وه‌ی جورئه‌ت و هێزی نوسینی ئه‌و قسانه‌م نییه. هێنده‌ی ئه‌و ژنانه توشی شۆك بووم وه‌ك جولیاو ناتاشا ئه‌ڵێم؛ ئه‌مانه‌چ جۆرێكن له‌مرۆڤ كه‌له‌ده‌ره‌وه هه‌ن و ڕێگە به‌خۆیان ده‌ده‌ن به‌و شێوه‌یه هه‌تكی كه‌رامه‌تی مرۆڤێكی تر بكه‌ن به‌س له‌به‌رئه‌وه‌ی بیریكردۆته‌وه به‌ئازادی ڕای خۆی ده‌ربڕێت.\n(جولیا) ده‌ڵێت؛ ئه‌مه‌زۆر ترسناكه بۆ من ، چونكه‌هه‌مو ژیانم فێری ئه‌وه‌كراوم كه‌ئێمه له‌وڵاتێكی دیموكراتیدا ده‌ژین و مافى تاكه‌كان پارێزراوه، هه‌مومان یه‌كسانین،به‌به‌بێ جیاوازی ڕه‌نگ، ڕه‌گه‌ز،دین و نه‌ته‌وه‌هه‌مومان یه‌ك به‌هامان هه‌یه، به‌ڵام ئه‌مه‌وام لێده‌كات بترسم له‌خۆم له‌و وڵاته‌ی كه‌تیایدا ئه‌ژیم، چونكه‌یه‌ك كه‌س و دوو كه‌س نین ئه‌مه‌زیاتر لەلای هه‌زار كه‌سه به‌و شێوه‌دڕندانه‌یه په‌لاماری من ده‌ده‌ن قسه‌م پێ ده‌ڵێن بێئه‌وه‌ی من هیچ شتێكم به‌رامبه‌ریان كردبێت؟! من ژنێكی سیاسی نیم داوای گۆڕینی یاسام نه‌كردوه، ئه‌م هه‌مو ڕقه‌له‌پای چی؟ ئێمه‌له‌ناو ئه‌م هه‌موو ڕقه‌دا ئه‌ژین و به‌خۆمان نازانین!\nئێمه‌ی ژنی كورد زۆر هه‌ڵه‌یه‌ن كه‌له‌هه‌موو كۆڕو كۆبونه‌وه‌یه‌كدا باس له‌ئازادی ژنی ئه‌وروپی ده‌كه‌ین هه‌میشه به‌نمونه‌وڵاتێكی وه‌ك سوید ده‌هێنینه‌وه، من تێگه‌شتم كه‌ژنی ئه‌وروپی تا ئێستاش له‌هه‌وڵی ئازادبوونی خۆیدایه له‌گه‌ڵ یه‌ك جیاوازی كە ئازاترو بوێرترن. ئه‌و ژنانه‌ی كه‌ئه‌م كاره‌یان به‌رامبه‌ر كراوه ده‌رگا له‌خۆیان داناخه‌ن و واز له‌كاره‌كانیان ناهێنن هه‌ر له‌به‌ر ئه‌وه‌ی كۆمه‌ڵێك نه‌خۆش هه‌ڕه‌شه‌ی كوشتیان لێده‌كه‌ن ناوناتۆره‌ی ناشرین و سێكسیان پێ ده‌ڵێن، به‌پێچه‌وانه‌وه بوێرانه‌دێنه‌سه‌ر ته‌له‌فزێون هه‌موو ئه‌و قسانه به‌ده‌نگی به‌رز ده‌خوێنه‌وه، تا ئه‌و كه‌سه ڕقاویانه‌گوێیان له‌سه‌دای خۆیان بێت. پێیان بڵێن؛ ئێوه‌كه‌له‌پشت شاشه‌ی كۆمپیوته‌ره‌كانتان خۆتان شاردۆته‌وه به‌ناوی نادیارو نه‌ناسراوه په‌لامارمانده‌ده‌ن هیوای لاقه‌كردنمان ده‌خوازن، ڕه‌نگه بمانترسێنن و هه‌راسانمان بكه‌ن به‌ڵام بێ ده‌نگمان ناكه‌ن، ئێمه‌ئازادین!\n20/08/2021 13 min read0\n12/06/2021 5 min read0\n15/05/2021 5 min read0


ئایینە ئیبراھیمییەکان - ویکیپیدیا، ئینسایکڵۆپیدیای ئازاد\n(ڕەوانەکراوە لە ئایینە ئیبراهیمییەکانەوە)\nوێنۆچکەی سێ ئایینە یەکتاپەرستە ئیبراهیمییە زلهێزەکە. لەڕاستەوە بۆ چەپ وێنۆچکەی: ئیسلام، یەهوودییەت، مەسیحییەت\nئایینە ئیبراھیمییەکان (بەئینگلیزی: Abrahamic Religions)، زاراوەیەکە بەکاردێت بۆ گەلێک ئایین کە تێیدا ئیبراھیم وەک کەسێکی گرنگ باس کراوە. لەباوترین و ناسراوترین ئایینە ئیبراھیمییەکان جودایزم، مەسیحییەت و ئیسلامە. یەکێک لە ئایینە ئیبراھیمییەکانی تر بەھائییەتە. باوەڕی بەھائیییەت لەسەدەی نۆزدەھەمی زایینیدا گەشەی سەند، لەو شوێنەدا کە ئێستا بە ئێران ناو دەبرێت. گەرچی ئەم ئایینانە تەواو جیاوازن لەیەکەوە لەزۆر لایەندا، بەڵام لەزۆر لایەنی زۆر گرنگدا ھاوڕان لەسەر ئەو بنەما سروشتییەی کە ئەوان تەنھا یەک خودا دەپەرستن. وشەی "ئیبراھیمیی" ئەگەڕیتەوە بۆ پێغەمبەری دێرین ئیبراھیم، کە زۆر رێزی لێ گیراوە لە جودایزم، مەسیحییەت و ئیسلامدا وەک یەکەمین پێغەمبەری خودا.شتێکی تری کە ئایینە ئیبراھیمییەکان تێیدا ھاوڕان، ئەویش یەکتاپەرستییە، کە ئەویش بریتییە لە بڕوابوون بە یەک خودای پەرستراو. ھەمووشیان بروایان بەوە ھەیە کە پێویستە کڕنووش ببرێت و نوێژ بکرێت بۆ ئەو خودایە.\n١ هەندێک لە ئایینە ئیبراهیمییەکان\nهەندێک لە ئایینە ئیبراهیمییەکان[دەستکاری]\nوتاری سەرەکی: یەهوودییەت\nیەهوودییەت ئایینێکی یەکتاپەرستی ئیراهیمییە، کە بڕوای بە بوونی یەک خودا هەیە. ئەم ئایینە زۆرتر ناسراوە بە ئایینی دوانزدە خێلەکە، هەڵبەتە مەبەست لێی دوانزدە خێڵی ئیسرائیلە. باوەڕییان بەتەناخ و تەورات تەلمود هەیە، بەگشتی ئەو سێ بەشە ناو دەبرێن بە پەیمانی کۆنی کتێبی پیرۆز.\nیەکێک لە گرنگترین پێغەمبەرەکانیان، مووسایە.\nوتاری سەرەکی: مەسیحییەت\nمەسیحییەت یەکێکە لە ئایینە یەکتاپەرستە ئیبراهیمییەکان، کە تێیدا یەسووع سەرەکیترین کەسایەتییە. مەسیحییەت بە ئایینی زۆرترین شوێنکەوتوو دادەنرێت، بەجۆرێ ٢.٣ ملیار شوێنکەوتووی هەیە. مەسیحییەت لەباوەڕبوونیان بە تەورات و پەیمانی کۆنی کتێبی پیرۆز، هاوبەش و هاوڕان، رەگ و ریشەی مەسیحییەتیش لە یەهوودییەتەوە سەرچاوە دەگرێت.\nبەگشتی باوەڕیان بە ئینجیل هەیە کە گێراندنەوە یان کۆمەڵێ نووسراوە کە باس لە ژیانی یەسووعی ناسڕی دەکات. وشەی "ئینجیل" بەواتای مزگێنی یان نامەی هەواڵێکی دڵخۆشکەر کە هاتنی پەیمانی نوێیە، دێت. بەگشتی ئەم زاراوەیە بەکاردێت بۆ ئاماژەکردن بە چوار ئینجیلە پاوەڕپێکراوەکەی مەتتا و مەرقۆس و لۆقا و یوحەننا.\nوتاری سەرەکی: ئیسلام\nئیسلام ئایینێکی یەکتاپەرستییە و لە ڕووی ژمارەی باوڕدارنەوە لە دوای ئایینی مەسیحییەت دووەم ئایینە. بە کەسێک کە باوەڕی بەم ئایینە هەبێت موسڵمان دەوترێ.\nموسڵمانان باوەڕیان بەوە ھەیە کە پێغەمبەرەکەیان موحەممەد دواین نێردراو و پێغەمبەری «ئەڵڵا» (خوا)یە. هەروەک باوەڕیان بە ڕۆژی دوایی و فریشتەکان ھەیە و قورئان بە پەیامی ڕەوانەکراوی خوا دەزانن بۆ سەر موحەممەد. قورئان سەرچاوەی یەکەمی شەریعەتی ئیسلامە، پاشان کردەوەکان و وتەکانی موحەممەد (سوننەت) دێت.\nوەرگیراو لە «https://ckb.wikipedia.org/w/index.php?title=ئایینە_ئیبراھیمییەکان&oldid=632206»\nئەم پەڕەیە دواجار لە ١٦:١٦ی ٩ی ئابی ٢٠١٩ نوێ کراوەتەوە.


سەروەر حەمە 18, 08, 2019\nسەروەر حەمە، مامۆستا لە كۆلێژی زانستە سیاسییەكان/ زانكۆی سەڵاحەددین – هەولێر\nلە دوای سەپاندنی سزا و گەمارۆكان بەسەر ئێران لە لایەن ئەمریكاوە، دەبینین ڕۆژ لە دوای ڕۆژ دۆخی ناوچەكە بەگشتی و، ناوچە ئاوییەكانی كەنداو بەتایبەتی ئاڵۆز و ناسەقامگیرتر دەبێت. تاكوو ئێستا چەند هێرشێك بۆ سەر كەشتییە نەوتییەكان لەم ناوچە ئاوییانەدا ڕوویان داوە و، ڕۆژاوایش ئێران لە هێرشەكان بە بەرپرس دەزانێت. واتە ناوچەكە خۆی ئاڵۆزە و، ئەم ڕووداوانەیش دۆخەكەیان هێندەی دیكە ئاڵۆزتر كردووە.\nلەم نێوەندەدا سعوودیا وەك وڵاتێكی ناوچەكە، بەدەر نییە لە كاریگەریی ئەم ململانێیانەی نێوان ئەمریكا و ئێران لەسەری، چ ڕاستەوخۆ بێت یان ناڕاستەوخۆ؛ وەكوو هەڕەشە و هێرشی حووسییەكانی یەمەن لە ڕێگەی فڕۆكەی بێفڕۆكەوانەوە بۆ سەر فڕۆكەخانەی جازان و ئەبهای سعوودیا.\nدەسەڵاتدارانی سعوودیا دەیانەوێت لەگەڵ ئەمریكا و ئیسڕائیل خۆیان بۆ هەر هێرشێكی ئێرانی ئامادە بكەن و، هەر بۆ ئەم مەبەستەیش لە ماوەی ڕابردوودا سعوودیا دوو بڕیاری گرنگی لە مێژووی حوكمڕانیی خۆیدا دەركرد: دووبارە گەڕانەوەی سوپای ئەمریكا بۆ سعوودیا و، كردنەوەی ئاسمانی سعوودیا بەڕووی فڕۆكە ئیسڕائیلییەكاندا. ئێمە دەمانەوێت لە چوارچێوەی ئەم وتارەدا باس لە پەیوەندی و هەماهەنگیی نێوان سعوودیا لەگەڵ ئەمریكا و ئیسڕائیل بكەین لە ڕووبەڕووبوونەوەی هەڕەشە و مەترسییەكانی ئێران لەسەر وڵاتانی ناوچەكە بەگشتی و سعوودیا بەتایبەتی.\nسعوودیا و، گەڕانەوەی سوپای ئەمریكا بۆ سەر خاكەكەی\nدوای شازدە ساڵ، جارێكی دیكە بەفەرمی سوپای ئەمریكا دەگەڕێتەوە خاكی سعوودیا و، لەگەڵ سوپای ئەو وڵاتە بۆ پاراستنی ئاسایشی ناوچەكە هەماهەنگی دەكات. "جوزف فوتیل" (Joseph Votel) فەرماندەی هێزەكانی ئەمریكا دەڵێت: "ئەمریكا بڕیاری ناردن و گەڕانەوەی هێزی ئەمریكیی داوە بۆ نێو خاكی سعوودیا، سەبارەت بە پاراستنی ئاسایشی ناوچەكە و بەرژەوەندییەكانی ئەمریكا. لە ئێستایشدا ژمارەیەك سەربازی ئەمریكی، سەرقاڵی جێگیركردن و دامەزراندنی سیسته‌می پاتریۆتن لە بنكەی سەربازیی ئەمیر سوڵتان."\nبەدروستییش لە ڕێكەوتی 20ی تەمووزی ئەمساڵ پێنتاگۆن (وەزارەتی بەرگریی ئەمریكا) بڕیاری دا بۆ پاراستنی ئاسایشی ناوچەكە و بە هۆی ئەو مەترسییە نوێیانەی ئێران دروستی كردوون، هێزی سەربازی و چەك ڕەوانەی سعوودیا بكات.\nبڕیارەكەی پێنتاگۆن دوای ئەوە هات، كە بەپێی ئاژانسی هەواڵی SPAی سعوودی، "مەلیك سەلمان كوڕی عەبدولعەزیز" (Salman bin Abdulaziz Al Saud)ی پادشای سعوودیا ڕەزامەندیی دەربڕیوە لەسەر میوانداریكردن و بڵاوەپێكردنی هێزێكی نوێی ئەمریكی لەسەر خاكی سعوودیا و كەناراوەكانی وڵاتەكەی بە مەبەستی زیادكردنی توانای ئاسایشی بەرگری و پێكەوەكاركردنی نێوان هەر دوو لا، بۆ سەقامگیریی زیاتری ناوچەكە.\nلە لایەكی دیكەیشه‌وە بەپێی ئاژانسی "ڕۆیتەرز" (Reuters)، سعوودیا گرێبەستێكی پێنچ ملیار دۆلاریی لەگەڵ كۆمپانیای "لۆكهید مارتن" (Lockheed Martin)ی ئەمریكی بۆ كڕینی چەكی پێشكەوتوو و كەرەستەی سەربازی نوێ كردەوە و، بڕی (1.48) ملیار دۆلاری دیكەی ڕادەستی كۆمپانیاكە كردووە بۆ كڕینی سیسته‌می بەرگریی مووشەكیی ناسراو بە THAAD. هەر لە مانگی تشرینی دووەمی ساڵی 2018یشدا، بەرپرسانی سعوودیا و ئەمریكا چەند نامەیەكی لێکتێگەیشتنیان لە نێوان هەر دوو لا بۆ كڕینی 44 سیسته‌می بەرگریی مووشەكی بە كەلوپەل و پێداویستییەكانیانەوە گۆڕییەوە.\nهه‌روه‌ها لە 15ی ئازاری 2019 "مایك پۆمپیۆ" (Michael Pompeo)، وەزیری دەرەوەی ئەمریكا ئەوەی ڕاگەیاندبوو كە پێویستە بۆ ڕێگرتن لە باڵادەستیی ئێران لە ناوچەكەدا پشتیوانیی سعوودیا و هاوپەیمانیی عەرەبی بكرێت و، پێویستە ڕێگری بكرێت لەوەی ئێران كۆنتڕۆڵی ڕاڕەوە ئاوییەكان بگرێتە دەست، بەتایبەت گەرووی هورمز. دیسانەوە لە 8ی ئابی 2019 "پۆمپیۆ" و "محه‌مه‌د بن سەلمان" لەسەر پرسی توندوتۆڵكردنی ئاسایشی سنوورە ئاوییەكانی گەرووی هورمز لە مەترسیی ئێران بیر و ڕایان ئاڵوگۆڕ كرد و جەختیان لەسەر كاری هاوبەشی هەر دوو لا كردۆتەوە.\nهەموو ئەم جموجۆڵانەی سعوودیا لەم ماوەی ڕابردوودا و، لە پاش سەرهەڵدانەوەی گرژی و ئاڵۆزییەكانی نێوان ئەمریكا و ئێران، بۆ ئەوە دەگەڕێتەوە كە سعوودیا هەست بە نائارامیی زیاتر دەكات و بەو هۆیەیشەوە هەوڵەكانی بۆ كڕینی كەرەستەی سەربازی لە ئەمریكا زیاتر كردووە. پێشووتریش لە كۆبوونەوەی نێوان "دۆناڵد ترامپ" (Donald Trump)ی سەرۆكی ویلایەتە یەكگرتووەكانی ئەمریكا و "محەمەدی كوڕی شا سەلمان" (Mohammad bin Salman)، شازادەی جێنشینی سعوودیا، هاوهەڵوێست بوون لەبارەی مەترسیی فراوانخوازیی ئێران لە ڕۆژهەڵاتی ناوەڕاست و هەڕەشەكانی ئەو وڵاتە لەسەر ئاسایشی ناوچەكە، چونكە بەرپرسانی باڵای سعوودیا، بەردەوام باس لەوە دەكەن كە ئێران هەوڵ دەدات مەزهەبی شیعە بەنێو وڵاتانی عەرەبیدا بڵاو بكاتەوە و، لە ڕێگه‌ی حزب و میلیشیا شیعەكانەوە، دەستی بەسەر وڵاتانی عێراق، یەمەن، سووریا و لوبناندا گرتووە و، مەترسیی بۆ سەر ئاسایشی وڵاتانی ناوچەكە دروست كردووە.\nسعوودیا و ئیسڕائیل؛ هاوپەیمانێتییەك بۆ ڕووبەڕووبوونەوەی هەڕەشەیەكی هاوبەش\nدەسەڵاتدارانی سعوودیا بۆ یەكەمین جار و، لە دوای حەفتا و یەك ساڵ لە دامەزراندنی دەوڵەتی ئیسڕائیل، بەفەرمی ئاسمانی خۆی بەڕووی فڕۆكە ئیسڕائیلییەكاندا كردەوە. لەگەڵ ئەوەیشدا بەپێی ڕاپۆرتی ڕۆژنامەی (Jerusalem Post)ی ئیسڕائیل نەخشەی هێڵی شەمەندەفەری تەلئەبیب – حیجاز، تەواو بووە و لە چوارچێوەی "پرۆژەی ئابووریی نیۆم" (NEOM Project)ی سعوودیادا دەخرێتە بواری جێبەجێكردنەوە.\nجێگه‌ی وەبیرهێنانەوەیە كە پرۆژەی هێڵی شەمەندەفەری قودس – حیجاز دەگەڕێتەوە بۆ سەردەمی عوسمانییەكان و، لە ساڵی 1900 لە سەردەمی سوڵتان عه‌بدولحه‌میدی دووەمدا دەستی پێ كرد و لە ساڵی 1908 تەواو بوو. ئەم هێڵی شەمەندەفەرە درێژییەكەی 1350 كیلۆمەتر بوو، كە بە گەورەترین پرۆژەی ئابووریی عوسمانییەكان دادەنرێت كە وڵاتانی لوبنان و ئوردن و سووریا و سعوودیا و توركیا و ئیسڕائیل و فەڵەستینی پێكەوە دەبەستەوە، بەڵام ئەم هێڵە لە كاتی جه‌نگی عەرەب ئیسڕائیلدا لە ساڵی 1948 تێك درا.\nبنیاتنانەوەی هێڵی شەمەندەفەری حیجاز خەونێكی ئیسڕائیلییە و، بۆ یەكەمین جار ساڵی 1991 "شیمۆن پێرێز" (Shimon Peres)ی سەرۆكوەزیرانی ئەوكاتی ئیسڕائیل لە كۆنگرەی ئاشتیی مەدریددا، وەك هەوڵێك بۆ بەستنەوەی ئیسڕائیل بە وڵاتانی عەرەبی و ئیسلامییەوە، خستییە ڕوو.\nلە دوای دەستپێكردنی پرۆژەی ڕێككەوتنی سەدەوە _"سەودای سەدە" (Deal of the Century)_ ئەم پرۆژەی هێڵی شەمەندەفەرە گرنكییەكی زۆری پێ دەدرێت، چونكە تاكە ڕێگه‌یە بتوانێت ئیسڕائیل بە وڵاتانی عەرەبی و ئیسلامییەوە ببەستێتەوە و هۆكارێكیشە بۆ ئاساییكردنەوەی پەیوەندییە سیاسی و ئابووری و بازرگانییەكانیان.\nلە لایەكی دیكەوە زۆربەی ئاماژە و توێژەران وای دەبینن كە سعوودیا و ئیسڕائیل، پێكەوە هاوپەیمانییەكی نەنووسراویان لە دژی ئێران لە ناوچەكە هەیە. هەروەك ژەنەڕاڵ "بینی گانتز" (Benny Gantz)، سوپاسالاری ئیسڕائیل لە چاوپێكەوتنێكی لەگەڵ ڕۆژنامەی "ئیلاف"ی سعوودیا باسی لەوە كردووە كە ئیسڕائیل ئامادەیە، بۆ بەرەنگاربوونەوەی ئێران لە ڕووی زانیاری و هەواڵگرییەوە هاوكاریی تەواوی سعوودیا بكات. لە بەرامبەردا سعوودیا چیدیكە ئیسڕائیل بە دوژمنی خۆی نازانێ.\nهەروەها بەپێی ئاژانسی هەواڵی نێودەوڵەتیی "بلومبێرگ" (Bloomberg)، ئیسڕائیل و سعوودیا وەك دوو وڵاتی پێكدژ بۆ ڕووبەڕووبوونەوەی دوژمنی هاوبەشیان واتە ئێران، لە یەكتر نزیك بوونەتەوە؛ هەروەها لە ساڵی 2014وە تا ئێستا، لانی كەم پێنچ دیداری نهێنی لە نێوان ئەو دوو وڵاتە لە ماوەی 17 مانگی ڕابردوودا لە وڵاتانی هیند و ئیتاڵیا و كۆماری چیك ساز كراوە .\nبۆیە پێمان وایە كە تەواوی ئەم بەره‌وپێشچوونانەی نێوان سعوودیا و ئیسڕائیل بۆ ئەوە دەگەڕێتەوه، كە ئەم دوو وڵاتە سەرنجیان لەسەر چەند هەڕەشە و كێشەیەكی هاوبەشە، كە وەڵامی هاوبەش دەخوازن؛ كە بێ گومان مەبەستیشیان لەو كێشە و هەڕەشە و مەترسییانە "كۆماری ئیسلامیی ئێران"ە، چونكە پێیان وایە ئێران هەوڵ دەدات بەسەر ڕۆژهەڵاتی ناوەڕاستدا زاڵ بێت.\nگرژییەكانی كەنداو لە نێوان ئێران و ڕۆژاوا بەردەوامن و، بەرەو ئاڵۆزیی زیاتر دەچێت؛ بە جۆرێك كە وای كردووە دوو ناكۆكترین دەوڵەت لە ڕووی ئایینی و ئایدیۆلۆژییه‌وە بەرەوڕووی یەك ڕابكێشرێن كە ئەوانیش سعوودیا و ئیسڕائیلن، كە ئەمەیش دەرهاوێشتەی پەلكێشان و فراوانخوازییه‌كانی وڵاتێكی وەك کۆماری ئیسلامیی ئێرانە كە بوو بە مەترسیی ئاسایشیی نەتەوەییی زۆرێك لە دەوڵەتانی كەنداو و ئیسڕائیل لە ڕێگه‌ی میلیشیا بریكارەكانییەوە كە لە زۆرێك لە وڵاتانی ناوچەكەدا بڵاوەی پێ كردوون. لەم نێوەندەیشدا سعوودیا لە پێناو ڕووبەڕووبوونەوەی مەترسییەكانی ئێران، پەنا بۆ كڕینی سیستەمی مووشەكیی بەرگری و ڕاوێژە هەواڵگیر و ئاسایشییه‌كان لە هەر یەكە لە ئەمریكا و ئیسڕائیل ببات.\nLatest from سەروەر حەمە\nدادپەروەریی كۆمەڵایەتی چۆن لە كۆمەڵگەی كوردیدا بەدی دێت؟


بوومەلەرزەیەك یەكگرتووی لەرزاند\nسلێمانیی و هەڵەبجەییەكانی یەكگرتوو جەنگیان دژی هەولێرییەكان راگەیاند\nبەپێی سەرچاوە رۆژنامەوانییەكان لە دەرئەنجامی ناكۆكییە نێوخۆییەكانی یەكگرتووی ئیسلامی كوردستان تەنگەژەیەكی گەورەی سیاسیی لەنێو ئەم حیزبەدا سەریهەڵداوە كە شرۆڤەكاران بە بوومەلەرزەیێكی سیاسی نێوی دەبەن.\nچەند سەرچاوەیەكی ئاگادار گوتوویانە باڵی هەڵەبجەیی و سلێمانییەكانی نێو یەكگرتووی ئیسلامی كوردستان بە پشتیوانی سەڵاحەدین بەهادین ئەمینداری گشتی حیزب جەنگیان لە دژی باڵی هەولێرییەكان راگەیاندووە.\nسەرچاوەكان گوتیشیان، چەندین بڕیار لە سەركردایەتی یەكگرتووی ئیسلامییەوە دژی سەركردە هەولێرییەكان دراون و هەریەكە لە محەمەد هاودیانی، فەرهاد مەلا ساڵح، كەژاڵ هادی و هەژمارێكی دیكە لە بەرپرسانی یەكگرتوو لە سنووری هەولێر بە چەندین تۆمەت سزادراون.\nهاوكات بڕیاری سزادانەكانی یەكگرتووی ئیسلامی كورجستان گەیشتووەتە نێو كەناڵی سپێدەی زمانحاڵی حیزبەكە و یەكێك لە بەرپرسانی كەناڵەكە دوورخراوەتەوە.\nیەكگرتووی ئیسلامی كوردستان بە پێچەوانەی پێشبینییەكانەوە توانی ژمارەیەك كورسی پەرلەمانی عێراق لە هەڵبژاردنەكەی ئۆكتۆبەردا بە دەستبهێنێت، بەڵام ژمارەی دەنگەكانی دابەزی وەك حیزبەكانی دیكە بەتایبەت لە پارێزگەی هەولێر كە نەیتوانی هیچ كورسییەك بەدەست بهێنێت.\nسەركردایەتی یەكگرتوو خوازیاری سزادانی سەركردەكانی پارێزگای هەولێرە كە نەیانتوانیوە كورسی بەدەست بهێنن، بەڵام تۆمەتیان بۆ دروستكردوون بۆ سزادانیان.\nیەكگرتووی ئیسلامیی كوردستان هەرچەندە بەردەوام لە چوارچێوەی سیاسەتی گشتی پارتی و توركیادا تێكۆشانی خۆی دەكات، بەڵام لە رووكەشدا بەردەوام خۆی وەك حیزبێكی ئۆپۆزسیۆن و بەرگریكاری هاووڵاتیان نیشان دەدات، بەڵام ئەم حیزبە رۆژێك لە رۆژان ئامانجی جێگرەوەی دەسەڵاتی نەبووە بە پێچەوانەی هەموو ئۆپۆزسیۆنەكانی دنیاوە.\nلەگەڵ ئەم سیاسەتەشدا باڵی هەولێری و بادینانییەكانی یەكگرتوو زۆرتر خوازیاری نزیكبوونەوە بوون لە پارتی و بەشێك لە سەركردەكانی پێشووی یەكگرتوو بوونە پارتی، بەڵام سلێمانی و هەڵەبجەییەكان خوازیاری خۆنمایشكردنن وەك ئۆپۆزسیۆن و لایەنی ناڕازی.


.سه‌رۆكی ده‌سته : نوسه‌ران و رۆشنبیران ده‌توانن به‌قه‌ڵه‌میان خزمه‌ت به‌مرۆڤایه‌تی بكه‌ن و رۆشنبیری بڵاو بكه‌نه‌وه - ده‌سته‌ى سه‌ربه‌خۆى مافى مرۆڤ له‌هه‌رئمى كوردستان\n.سه‌رۆكی ده‌سته : نوسه‌ران و رۆشنبیران ده‌توانن به‌قه‌ڵه‌میان خزمه‌ت به‌مرۆڤایه‌تی بكه‌ن و رۆشنبیری بڵاو بكه‌نه‌وه\nby IHRCKR Admin | ئاب 2, 2017 | دیداره‌كان, ڕێكخراوه‌كان, سلايد شو, سه‌رۆكى ده‌سته, هه‌واڵه‌كانی سه‌رۆكی ده‌سته\nئه‌مرۆ 2/8/2017 سه‌رۆكی ده‌سته‌ی مافی مرۆڤ (ضياء بطرس صليوا) له‌دیوانی ده‌سته پیشوازی كرد له شاندێكی ده‌زگای ستانده‌ر به‌سه‌رۆكایه‌تی ( مسعود عبدالخالق) و ئه‌ندامانی ده‌سته‌ی به‌رێوه‌به‌ری ده‌زگاكه.له‌دانیشتنه‌كه‌دا شاندی میوان وێرای ده‌برینی خۆشحاڵی خۆیان بۆ سه‌ردانه‌كه ئامانجی سه‌ردانه‌كه‌یان بۆ سه‌رۆكی ده‌سته شی كرده‌وه له‌و باره‌وه سه‌رۆكی ده‌زگای ستانده‌ر وتی هاتوین بۆ ئه‌وه‌ی له نزیكه‌وه سوپاسی خۆمان بگه‌ینین بۆ به‌رێزتان و ده‌سته‌ی مافی مرۆڤ به‌هۆی ئه‌و هه‌ڵویست و كارانه‌ی كه به‌رده‌وام پیشكه‌شی ده‌كه‌ن بۆ خزمه‌تكردن به چین و تویژه‌كان و چاودێری مافه‌كانی مرۆڤ و داكۆكی له‌ده‌نگی ئازادو نوسه‌ران و رۆشنبیران. وه وتی بۆ ئه‌مرۆی هه‌رێمی كوردستان ده‌سته‌ی مافی مرۆڤ رۆڵی گه‌وره‌ی بینیوه‌و ده‌توانین بڵیین تاكه ده‌زگایه كه توانی بێت پردێك بێت له نێوان ده‌سه‌ڵات و هاوڵاتی و به‌هۆی هه‌ڵویسته‌كانتان بونه‌ته جێگه‌ی تێرامانی هاوڵاتیان و خۆشحألی ئێمه‌ی رۆشنبیران و نوسه‌ران و چالاكوانان .هه‌ر له‌درێژه‌ی وته‌كه‌ی سه‌رۆكی ده‌زگای ستانده‌ر وتی كاتی هاتوه حكومه‌تی هه‌رێمی كوردستان و چاودێران پشت به‌راپۆرته‌كانی ده‌سته‌ی مافی مرۆڤ ببه‌ستن و چیتر پێویستمان به‌راپۆرتی رێكخراوه‌كانی ده‌ره‌وه نه‌بێت بزانین چی ده‌ڵێن له‌سه‌ر هه‌رێمی كوردستان بۆیه پێویسته هه‌مومان هاوكاربین بۆ ئه‌و ده‌سته‌یه لای خۆشیانه‌وه‌ش دوپاتی ئه‌وه‌یان كرده‌وه وه‌ك ده‌زگاكه‌ی خۆیان پالپشت و هاوكار ده‌بن بۆ سه‌رخستنی كاره‌كانی ده‌سته‌و به‌ڵینیان دا له‌پرسه چاره‌نوسازه‌كان پییشنیارو راسپارده بده‌نه ده‌سته‌و دواتریش چه‌ندان پرسیارو راسپارده‌یان پێشكه‌ش به‌سه‌رۆكی ده‌سته كرد.\nلای خۆیه‌وه سه‌رۆكی ده‌سته وێرای به‌خیرهینانی شانده‌كه وتی ئێمه ئه‌وكاته هه‌ست به‌ئارامی ده‌كه‌ین كه ده‌بینین كاره‌كانمان شوێنی خۆی گرتوه‌و خه‌ڵك هه‌ست به گرنگی كاره‌كانمان ده‌كه‌ن به‌تایبه‌تی لای ئێمه ڕاو سه‌رنجی خه‌ڵكی رۆشنبیرو نوسه‌ر گرنگی تایبه‌تی خۆی هه‌یه‌و ئێمه هه‌میشه ده‌رگامان كراوه بوه بۆ گوئ گرتن له‌پێشنیاره‌كانیان چونكه ده‌سته وه‌ك ماڵی هه‌موو هاوڵاتیه‌ك وایه. ئینجا رۆڵی رۆشنبیران و نوسه‌رانی شی كرده‌وه له‌و قۆناغه‌و وتی ئه‌و ئه‌ركه ته‌نها ئی ئێمه نیه به‌لكو رۆشنبیران و نوسه‌ران و چالاكوانان ده‌توانن خزمه‌تیكی گه‌وره به‌مرۆڤایه‌تی بكه‌ن و ببنه به‌شێك له‌بڵاوكردنه‌وه‌ی رۆشنبیری مافه‌كانی مرۆڤ و پێكه‌وه ژیان وه وتینابێت هیچ قه‌ڵه‌مه‌كان بۆ هیرش كردنه سه‌ر یه‌كترو ناشیرن كردن به‌كاربێت و ده‌بێت مرۆڤ ئازاد بێت له‌بیركردنه‌وه‌و بریاردان.\nدواتر ئاماژه‌ی به‌گرنگی رێكخستنی سیكته‌ره‌كانی ژیانی هاوڵاتیان كردوو وتی یاسای باش هه‌یه به‌ڵام جئ به‌جئ كردنی لاوازه‌و پیویستی بلاوكردنه‌وه‌و هۆشیاری هه‌یه.وه ئاماژه‌ی به‌وه كرد كه هه‌ر بارودۆخێك بیته پیش حكومه‌ت به‌رپرسه چونكه وه‌ك له‌ده‌ستوره‌كان هاتوه كه حكومه‌ت پابه‌نده به‌دابین كردنی ژیانێكی شایسته بۆهاوڵاتیانی خۆی.وه وتی وه‌ك ده‌سته په‌یاممان هه‌یه كه بریتی یه له‌بڵاو كردنه‌وه‌ی خۆشه‌ویستی و بنه‌ماكانی مافی مرۆڤ و یه‌كترقبول كردن و پیكه‌وه ژیان له‌راپۆرته‌كانمان به‌هیچ شێوه‌ك مه‌به‌ستمان شكانی كه‌س نیه به‌لكو مه‌به‌ستمان دیاری كردنی كێشه‌كه‌و ئوجا چاره‌سه‌ریه‌كان.\nله‌كۆتاییدا ئاماژه‌ی به‌پرسی ریفراندۆم كردوو وتی وه‌ك ده‌سته پیمان وایه بابه‌تی داواكردنی مافی چاره‌نوس مافێكی ئاسایی مرۆڤه‌كان و نه‌ته‌وه‌كان و گه‌لانی كوردستانیش هه‌ركات بیانه‌ئ ده‌توانن بریار له‌چاره‌نوسی خۆیان بده‌ن به‌هیچ شێوه‌ك پیچه‌وانه‌ی هیچ ده‌قێكی ده‌ستورو ریكه‌وتنامه‌كان نیه‌و به‌ڵكو ئه‌وه مافه‌و پیویسته هه‌موو هاوكار بین بۆ سه‌رخستنی پرۆسه‌كه‌و پێویسته ئاماده‌كاریه‌كان باش بكرێن و گرنگی به رای نێو دةوڵه‌تی بدرێت بۆ ئه‌و پرسه وه له‌وه‌ش گرنگتر ریكخستنه‌وه‌ی ناو خۆمان و دابین كردنی خزمه‌تگوزرایه‌كان گرنگه بۆ هاوڵاتیان.


ئاگادار کردنەوەی کەسی خۆ بەزانا زان (متعالم) : ماڵپەڕی وەڵامەکان\nزانست و بانگەوازئادابەکانى طالب عیلم ئاگادار کردنەوەی کەسی خۆ بەزانا زان (متعالم)\nئاگادار کردنەوەی کەسی خۆ بەزانا زان (متعالم)\nگەنجێکی حەماسیمان لایە دەڵێت دەتوانێت حوکمە شەرعیەکان لەقورئان وسوننە دەربێنێت ، وموناقەشەی بابەتە زانستیەکان بکات ، ئەمە لەکاتێکدایە ئەم کەسە بەوە نەناسراوە تەلەبی عیلمی کردبێت !\nئامۆژگاری بەڕێزتان چی یە لەم بارەیەوە ؟\nئەو کەسەی کەئیدعای دەرهێنان وئیستنبات کردنی حوکمە شەرعیەکان دەکات لەقورئان وسوننە بەبێ ئەوەی پێشتر زانستی خوێندبێت هیچ حساب بۆ قسەی ناکرێت وقسەکەی ڕەت دەکرێتەوە بەقورئان وسوننەت وکۆدەنگی زانایان .\nبەنیسبەت قورئانی پیرۆزەوە ، بەم ئایەتە پیرۆزە : ﴿فَاعْلَمْ أَنَّهُ لاَ إِلَهَ إِلاَّ اللهُ﴾ [محمد: ١٩]،\nواتە : دەی بزانە کەهیچ پەرستراوێک بەحەق نی یە جگە لە خوا .\nئەم ئایەتە ئەوەی جێگیر کردووە کەسەرەتا پێویستە مرۆڤ زانستی هەبێت ، هەروەک لەئایەتێکی تردا ترسان وخەشیەیی پێویستی لەزانایاندا حەسڕ کردووە : ﴿إِنَّمَا يَخْشَى اللهَ مِنْ عِبَادِهِ الْعُلَمَاءُ﴾ [فاطر: ٢٨]،\nواتە : ئەوانەی کەبەڕاستی لەخودا دەترسن لەبەندەکانی خودا زانایانن .\nوەلەفەرموودەی پێغەمبەریشدا صَلَّى اللهُ عليه وآله وسَلَّمَ هاتووە : «يَا أَيُّهَا النَّاسُ إِنَّمَا العِلْمُ بِالتَعَلُّمِ، وَالفِقْهُ بِالتَفَقُّهِ، وَمَنْ يُرِدِ اللهُ بِهِ خَيْرًا يُفَقِّهْهُ فِي الدِّينِ، وَإِنَّمَا يَخْشَى اللهَ مِنْ عِبَادِهِ العُلَمَاءُ»(١)،\nواتە : ئەی خەڵکینە زانست بەفێر بوونە ، وشارەزا بوون لەدین بەورد بوونەوەیە ، وەهەرکەسێک کەخودا خێری بۆ بوێت شارەزای دەکات لەدین ، وبەتەئکید ئەو کەسانە زانان کەلەخودا دەترسن .\nوەهەموو کەسێکی عاقڵ دەزانێت کەکارکردن بەزانست دەبێت ، بۆیە هەر هەوڵ وکارێک کەبونیاد نەنرابێت لەسەر زانست باتڵە وڕەت دەکرێتەوە .\nجا ئامۆژگاری ئێمە بۆ ئەو جۆرە کەسانە ئەوەیە سەرەتا هەوڵ بدەن فێری زانست ببن و وردە وردە هەوڵی بەدەست هێنانی زانست بدەن و گرنگی بدەن بەشتە گرنگەکان و دوور کەونەوە لەشتی بێ ماناو بێ سوود ، چونکە ئەو کەسەی کەخۆی خەریک دەکات بەو شتانەی کەپەیوەندی بەوەوە هەیە وتەداخولی کاری کەسانی تر ناکات لەزۆر شت پارێزراو دەبێت ؛ چونکە یەکێک لەسیفاتی موسوڵمان ئەوەیە خۆی لەکارێکدا هەڵناقورتێنێت کەپەیوەندی بەوەوە نی یە ، ئەوەش نیشانەی موسوڵمانیەتی ڕاست ودروستە ، پێغەمبەر صَلَّى اللهُ عليه وآله وسَلَّمَ فەرموویەتی : «مِنْ حُسْنِ إِسْلاَمِ الْمَرْءِ تَرْكُهُ مَا لاَ يَعْنِيهِ»(٢)؛\nچونکە خۆ خەریک کردن بەشتێکەوە کەپەیوەندی بەمرۆڤەوە نی یە مرۆڤ توشی سەر ئێشە دەکات و زۆر شتی بەسوود لەدەس مرۆڤ دەدات و وا لەمرۆڤ دەکات ئاگای لەو شتانە نەمێنێت کەپەیوەندی بەوەوە هەیە ، بۆیه پێویستە لەسەری خۆی ڕا بێنێت وخۆی بەدوور بگرێت لەو شتانەی کەپەیوەندی بەوەوە نی یە ، وگرنگی بەو شتانە بدات کەسوودی پێ دەگەیەنێت لەدونیا ودوا ڕۆژدا ، لەبەر ئەم فەرموودەیەیی پێغەمبەر صَلَّى اللهُ عليه وآله وسَلَّمَ: «احْرِصْ عَلَى مَا يَنْفَعُكَ وَاسْتَعِنْ بِاللهِ وَلاَ تَعْجَزْ»(٣).\nواتە : سوور بە لەسەر ئەوشتەی کەسوودت پێ دەکەیەنێت ، وپشت بەخودا ببەستە ولاواز مەبە .\n(١) أخرجه الطبراني في «الكبير»: (١٦٢٩٦)، من حديث معاوية رضي الله عنه. قال المناوي: «رواه ابن أبي عاصم أيضًا، قال ابن حجر في «المختصر»: إسناده حسن؛ لأنَّ فيه مبهما اعتضد بمجيئه من وجه آخر». نقلاً من «السلسلة الصحيحة» للألباني (١/ ٢/ ٦٧٢).\n(٢) أخرجه الترمذي في «الزهد» (٢٤٨٧)، وابن ماجه في «الفتن»: (٤١١١)، من حديث أبي هريرة رضي الله عنه. وأخرجه مالك في «الموطإ»: (١٦٣٨)، وأحمد: (١٧٥٨)، من حديث حسين بن علي رضي الله عنه. وحسَّنه النووي في الأذكار: (٥٠٩)، وصحَّحه أحمد شاكر في تحقيقه لمسند أحمد: (٣/ ١٧٧)، والألباني في «صحيح الجامع» (٥٩١١).\n(٣) أخرجه مسلم في «القدر»: (٦٩٤٥)، وابن ماجه في «المقدمة»: (٨٣)، وابن حبان: (٥٧٢١)، وأحمد: (٩٠٢٦)، من حديث أبي هريرة رضي الله عنه.\nئەو کردەوە تایبەتیانەی کە پێویستە لەسەر قوتابی زانست ( طالب العلم ) ئەنجامیان بدات من لاوازم لە خوێندنەوە و کاتێک دەست دەکەم بە خوێندنەوە هەست بە بێ تاقەتى دەکەم ئامۆژگاریتان چیە؟ واجبی قوتابی زانست ( طالب العلم ) لەکاتی فیتنەدا بەرنامەى فێرخوازى زانستى شەرعى لە ژیانى ڕۆژانەى دا زەكات دان بە فێرخوازى زانستى شەرعى (طالب العلم)\nسەردان: ١,١٧٧ بەش: ئادابەکانى طالب عیلم\nپرسیاری دواترچۆنيه‌تی ژن ماره بڕين و گواستنه‌وه له ئيسلام دا لەگەڵ ئه‌و تاوان و خراپانه‌ی ئه‌نجام ده‌درێت له‌كاتی ماره‌كردن و گواستنه‌وه دا پرسیاری پێشترحوکمی ئیمتحان کردنی خەڵک بەبابەتی تەبدیع وتەجریح


به‌هرۆز جه‌عفه‌ر: چه‌مچه‌ماڵ سه‌نته‌رى دونیایه. - WtariKurd\nبه‌هرۆز جه‌عفه‌ر: چه‌مچه‌ماڵ سه‌نته‌رى دونیایه.\n– Posted on 2018-12-27بابەتی: فرە بابەت\nویلایه‌ته یه‌كگرتوه‌كانى ئه‌مریكا له‌دواى 11ى سێپته‌مبه‌رى 2001 ه‌وه (6) شه‌ش تریلیۆن دۆلارى سه‌رفكردووه و (500000) پێنج سه‌ت هه‌زار هاوڵاتیش به‌هۆى سیاسه‌ته‌كانیه‌وه مردوون به‌بیانوى شه‌ڕى دژه تیرۆره‌وه… كه‌س باس له ڕه‌فتارى ئه‌و ناكات!. نزیكه‌ى (1.2) یه‌ك ملیارو دووسه‌ت ملیۆن مرۆڤ له‌م گۆى زه‌مینه كێشه‌ى نه‌بونى ئاوى پاك یان هه‌یه. زیاتر له (14) ملیۆن هاوڵاتى له كۆنگۆ پێویستیان به هاریكارى مرۆیی هه‌یه. پۆپۆڵیزم له ئه‌وروپاى ناوجه‌رگه‌ى دیموكراتى و ئه‌قڵانیه‌ته‌وه سه‌ریهه‌ڵداوه تیایدا توندترین بڕیار دژى ملیۆنه‌ها مرۆڤى په‌نابه‌ر ده‌رئه‌كرێت.\nله 15ى مارتى2011 ه‌وه تا 13 ى سێپته‌مبه‌رى 2018 له سه‌رخاكى سوریا (522000) پێنج سه‌ت و بیستو دووهه‌زار مرۆڤ كوژراون، له‌و ژماره‌یه (45000) یان له ژێر ئه‌شكه‌نجه‌دا گیانیان سپاردووه.\nیه‌كێ نییه پرسیار له ئێستاى ئه‌م ڕه‌وته جیهانییه بكات؟. یه‌كێ نییه ته‌وسه‌یه‌ك به‌سیسته‌مى ناوبۆشى ڕووكه‌ش ڕازێنراوه‌ى سه‌رمایه‌دارى بكات. هاتوون سه‌ریان خستۆته سه‌ر “چه‌مچه‌ماڵ” گوایه سه‌رچاوه‌ى ئێش و ئازارى مرۆڤه!.\nگیان له‌ده‌ستدانى سێ كۆرپه‌له‌و دایكێك له چه‌مچه‌ماڵ تازیه‌بارییه‌كه بۆ هه‌موو كوردستان، بكه‌رى ئه‌م كاره دیار بێت یان نادیار، ڕه‌فتاره‌كه تاك بێت، خێزان بێت، لادێ یان شار یان ده‌وڵه‌ت لێى به‌رپرس بێت، یاخود ئاڵۆزییه‌كانى ئه‌م جیهانه‌ى گرتۆته‌وه، كسپه‌یه‌كه له هه‌ناوى هه‌ر یه‌كێكدا. ئه‌مه دیارده‌یه‌كه له‌و دیاردانه‌ى گه‌ردوون كه به‌ناكامى بونه‌وه‌ره‌كان تیا په‌روه‌رده ئه‌بن.\nچه‌مچه‌ماڵ، وێڵاشى كه‌ركوكه، لانكه‌ى قوربانیدانه، له‌وه‌ش ووردترى بكه‌ینه‌وه ئێمه خاوه‌نى ڕاسته‌قینه‌ى كوردستانین، خاوه‌نى ڕاسته‌قینه‌ى فه‌رهه‌نگى دزراوى كوردین، زمانى ڕاسته‌قینه‌ى سۆمه‌رییه‌كان زمانى ناوچه‌ى ئێمه بووه، ئه‌رده‌شێرى بابه‌گ دامه‌زرێنه‌رى ئیمپراتۆریه‌تى ساسانیه‌كان فه‌رمانڕه‌وایی ئێرانى ئێستاى كردووه كورد بوه‌و، خه‌ڵكى ئه‌م ناوچه‌یه بووه، ئه‌سكه‌نده‌رى مه‌كدۆنى له‌م ناوچه‌یه دانى به‌وه‌دا نا گه‌لى یۆنان ئه‌بێتى ئازایه‌تى كوردیان هه‌بێت، لێبورده‌یی سه‌ره‌تا هه‌ورێكى ڕه‌ش بو دواتر له‌هه‌ناوى مه‌سیحه‌وه تریشقاندى و، تا ئێستاش كه‌لتوره‌كه‌ى له‌ناو كوردى ئه‌م ناوچه‌یه ئه‌بریسكێته‌وه. شارستانیه‌ت و كشتوكاڵ له “چه‌رموو” ى چه‌مچه‌ماڵه‌وه به‌ره‌و ئاوه‌كانى سه‌روو ده‌رپه‌ڕین. قوربانیدان تاكه دروشمێكى كرداری چه‌مچه‌ماڵ بو سه‌دان پیاوى گرگنى له‌چوارچێوه‌ى سیسته‌مێكى داڕماودا فۆرمه‌ڵه‌كرد. خۆ كالیفۆڕنیا چه‌مچه‌ماڵ نییه له 2016 دۆناڵد ترامپ فه‌رمانى دا بۆ ئه‌وه‌ى مامۆستاى خوێندنگه‌كان خۆیان له هه‌ڕه‌شه‌ى خوێندكاره‌كان بپارێزن با “چه‌ك هه‌ڵبگرن”!.\nچه‌مچه‌ماڵ چى بكات؟. خاكه‌كه‌ى زیاتر له 6.7 تریلیۆن پێ سێجا غازى سروشتى بۆ مرۆڤایه‌تى له‌ناخى خۆیدا هه‌ڵگرتووه، خێزانێكى تیا نییه لادێكه‌ى نه‌ڕوخابێت و، جوتیارێكى نییه به‌رهه‌مێكى ساڵانه‌ى له شان و بازوى خۆى به‌رهه‌م نه‌هێنابێت، شایه‌رێكى نییه پایزو به‌هارى له‌ناخى خۆیدا حه‌وق نه‌دابێ، ڕۆژنامه‌نووس و خوێنه‌رێكى نییه هه‌ڵوێسته‌كانى جوامێرانه‌تر له سه‌رانى مشه‌خۆرى كورد ده‌رنه‌هاویشت بێ. به‌هه‌موو ئه‌و پێودانگانه‌ى سه‌ره‌وه چه‌مچه‌ماڵ سه‌نته‌رى دونیایه له شعورو لاشعورى ئێمه‌دا.\nكۆمه‌ڵێك به‌ناوى ” كۆمه‌ڵى مه‌ده‌نی” یه‌وه، بێ ئه‌وه‌ى یه‌كێكیان بزانن “كۆمه‌ڵى مه‌ده‌نى-Civil society” چییه!. مه‌نجه‌نیقیان بۆ گیانى شاره‌كه‌ى شێخ ڕه‌زاو فه‌قێ قادرو مه‌لاى جه‌بارى پڕ به‌رد كردووه، سه‌رانى میدیاى نه‌وتباركراوى ڕانتخۆر بۆ ده‌ستشكانه‌وه‌ى سیاسیی هه‌ڵوێست له‌سه‌ر چه‌مچه‌ماڵ دائه‌بارێنن!. ژیانى خه‌ڵك چاك بكه‌ن، باخچه‌و دایه‌نگه‌و په‌روه‌رده‌ى ته‌ندروست چێ بكه‌ن، یانه‌ى زانستى و ته‌رفیهى و هه‌لى كارو ژینگه پارێزى به‌رجه‌سته بكه‌ن. تا ئه‌م سه‌نته‌ره ببێته شارستانیه‌تێكى هاوچه‌رخ. یان نه‌خێر! ئه‌م سیستمه‌ى سه‌رۆكى حكومه‌ته‌كه‌ى له‌سه‌ر سوتانى ژنێك و منداڵه‌كانى هه‌ڵوێست وه‌رئه‌گرێت خۆى به‌تێكڕا به هه‌موو پێودانگه كۆمه‌ڵایه‌تى و سیاسی و ئابورییه‌كانیه‌وه بریتیه له سیسته‌مێك كه “تاك” تیایدا بێ ئیراده‌و، بێ چاره ئه‌كرێت. لیبیا له‌دواى قه‌زافییه‌وه زیاتر له چل گروپى جۆراوجۆر تێك به‌ربون، ئێستا پایته‌خته‌كه‌ى ڕیبه‌ڵه‌كان ئه‌یبه‌نه ڕێوه، هێشتا هه‌ناسه‌ى گه‌شه‌پێدانى مرۆیی تیا ئیش ئه‌كا، هه‌ریه‌كێ له هاونیشتمانیه‌كانى بیه‌وێ له وڵاتێكى ده‌ره‌كى بخوێنێ مانگانه‌یه‌كى 2500 دۆلارى بۆ دابین ئه‌كرێ، ئه‌و حكومه‌ت و كۆمه‌ڵى مه‌ده‌نیی و میدیا سێبه‌رانه‌ى كورد چییان پێشكه‌ش به‌تاكى چه‌مچه‌ماڵ كردووه!؟. مۆنۆمێتێكیان داناوه بۆ ئه‌وه‌ى تا هه‌تایه خه‌ڵكى شاره‌كه هۆش و هه‌ستى لاى قوربانى دان بێ و كاره‌سات شوناسه‌كه‌ى بێت!. ئێ له‌پاڵیدا دوو یانه‌ى مرۆیی ناكه‌نه‌وه تا كۆمه‌ڵگه‌ى شارستانى به‌ره‌و ئاقارێكى تر بچێ. گه‌نج یان ئه‌بێ بڕوا بۆ باره‌گاى حیزب یان بچێ بۆ مزگه‌وته‌كان هه‌ردوكیان به‌شێكن له به‌رهه‌مهێنانى بێ ئیراده‌یی و توندڕه‌وى له كۆمه‌ڵى ئێستاى كورده‌واریدا.\nئەرشیڤی بەڕێز: بەهرۆز جەعفەر


بۆچی ئەوان؟ جێگری سەرۆكی ئەمریكا و هاوژینەكەی بە ڤاكسینی دژەكۆرۆنا كوتران\nئەمڕۆ هەینی 18ی كانونی یەكەم، مایک پێنس، جێگری سەرۆکی ئەمریکا و كارین پێنس-ی هاوژینی ڤاکسینی دژەکۆرۆنا-یان وەرگرت.\nپرۆسەی كوتانی جێگری سەرۆكی ئەمریكا و هاوژینەكەی بە ڕاستەوخۆ لە كەناڵەكانی تەلەڤیزیۆنەوە پەخشكرا و ڤاكسینی فایزەر-یان لێدرا كە یەكەم ڤاكسینی دژەكۆرۆنا بووە و كۆمپانیایەكی ئەمریكی بەرهەمیهێناوە.\nتا ئێستا بەشێک لە ئەمریکییەکان دوودڵن لە وەرگرتنی ڤاکسینی دژەكۆرۆنا و ترسیان هەیە لەوەی كوتانیان بەو ڤاكسینە، دووچاری گرفتی تەندروستییان بكاتەوە.\nبۆ ڕەواندنەوەی ترسی خەڵك، ڕۆژی سێشەممەی ڕابردوو ئەنتۆنی فاوچی، گەورە شارەزای نەخۆشییە گواستراوەكان لە ئەمریكا وتی، “پێویستە دۆناڵد ترەمپ، سەرۆكی ئێستا و جۆ بایدن، سەرۆكی هەڵبژێردراو لە نزیكترین كاتدا ڤاكسینەكە وەربگرن.”\nڕۆژی دواتر كۆشكی سپی ڕایگەیاند، “مایك پێنس، جێگری سەرۆكی ئەمریكا ڕۆژی هەینی لەمیانەی ڕێوڕەسمێكی گشتیدا ڤاكسینی دژەكۆرۆنا وەردەگرێت.”\nڕۆژی دووشەممە 14ی كانونی یەكەم، دۆناڵد ترەمپ سەرۆكی ئەمریكا، بەكارهێنانی ڤاكسینی دژەكۆرۆنای بۆ یەكەم هاوڵاتی وڵاتەكەی ڕاگەیاند و وتی، ” كوتان بە ڤاكسینی دژەكۆرۆنا دەستیپێكرد.”\nهەرێمی كوردستان.. هەشت تووشبووی تری كۆرۆنا مردن\nلە هێرشێكدا بۆسەر هاوڵاتییان پیاوێك لە شارێكی نەرویج، پێنج هاوڵاتیی بە تیروكەوان كوشت و چەند كەسێكی دیكەشی برینداركرد.…\nبەریتانیا هۆشداری لە پاشەكشەی دیموكراسیەت لە جیهاندا دەدات\nوەزیری دەرەوەی بەریتانیا هۆشداری دەكات لە پاشەكشەی دیموكراسیەت لە جیهاندا و تێڕوانینی وڵاتەكەی لەو بارەیەوە دەخاتەڕوو. دۆمینیك راب،…


داگیرگردنی بەشێكی گرنگ لە رۆژئاوای كوردستان و دابڕكردنی ئەو ناوچە ستراتیجیە لە چوارچێوەی ئۆپەراسیۆنی كانی ئاشتی و سوپای موحمد و بە پشتبەستن بە تیۆرەكانی غەزاكردن و جیهادو كوشتوبڕی كوردان لەلایەن ئەردوغان و فاشیزمی توركیەوە، هیچ دەركەوتێكی نوێ نەبوو لە هەمبەر سوپای توركیاو لەشكركێشی و پاكتاوكردنی نەژادی و سڕینەوەی مۆرك و شوناسی كوردیی، چونكە فەرهەنگی توركی لە قەتڵوعامی ئەرمەنەوە تا رەشەكوژی كوردان لە دێرسیم و كۆبانێ و عەفرین تا دەگات بە سەرێ كانی پڕیەتی لەم جەورو ستەمكاریانە.\nبەڵام ئەو ئۆپەراسیۆنە لە ئێستادا كۆمەڵێك دەركەوت و پێشهاتی گرنگی بۆ دۆزی كورد نوماكردو كوردیش پێویستە باشتر لە جاران پیشەسازی فیكریی و سیاسی پێوە بكات، خاڵی ستراتیجی گرنگ بۆ كورد لەم پرۆسەیەدا، ئەوەبوو كە دیكتاتۆریەت و سیستمی فاشی و دڵرەقی توركیای بەم مۆدێلە ئاینیەوە نیشانی رای گشتی و كۆمەڵگای رۆژئاوایی دا، كوردی جارێكی تر وەك قوربانیەك خستەوە ناو مەحفەلی دەولی و ناوەندو بڕیارگە جیهانیەكانی وەك كۆشكی سپی و كرملن و ئەلیزێ و شەقامی میدیایی جیهانیی، ئەم دیوە تراژیدییە و ئەم هاوسۆزو پشتیوانییە مەعنەویی و كۆدەنگییە بە چەندین ساڵ خەبات و قوربانیدان و هێزیی میدیایی ئاسان نەبوو بێتەدیی، پاشان كورد سەرباری ئەو دۆخەنالەبارو گوشارە عەسكەریی و رەشەكوژیەی لەسەریی بوو، نەك خۆی تەسلیم نەكردو ئیرادەی نەشكا، دژیی تاریكترین و ناشیرینترین رێكخراوی وەكو داعش و فاشیترین سوپای زەبەلاحی ناوچەكەو جیهان، بەڵكو جەنگەكە سەرەرای نابەرابەیی، مۆتیڤی ئەوەی پێ بەخشی كە لە رێگەی دەزگا هەواڵگریەكانیەوە شوێنپێی ئەبوبەكر بەغدادی هەڵگرێت و بیكاتە ئامانج و بە سزای بگەیەنێت و توركیا توشی ئیحراجیەكی گەورە بكات كە بەتەواوی وەك بەڵگەی تێوەگلان و تاوان لەگەڵ داعش هاوتایان بكاتەوە لە داهاتووی نزیك لە دادگا نێو دەوڵەتیەكان، ئەمە وەك هێزو ئیرادەو ستراتیجی گەورە تەماشا كرا كە لەناو قەڵەمرەوی توركیادا ترسناكترین تیرۆریستی جیهانی دەستنیشان بكەن و بكوژن و توركیاش بخەنەبەردەم مەحەكی لێپرسینەوە، كە هەم لەلایەن ئەمریكاو هەم لەلایەن كۆمەڵگای نێودەوڵەتیەوە وەك دەستكەوت بۆ كورد هەژماركرا.\nمۆدێلی ئاكەپە ئێستا ئیدی لە دوای ئەم روداوانە بەرەو داخزان و شكستی تەواوەتی دەروات، ئەم مۆدێلە واتە سوڵتانیزمێك كە خەریكی فراوانخوازی و بڵاوكردنەوەی باڵەكانیەتی بەرووی جیهانی ئیسلامی و دەستبەسەراگرتنی ئایدۆلۆژیای دینی و بەكارهێنانی دین و ئاین و شەعیرەكانی بۆ پاراستنی شكۆو تۆكمەكردنی پایەكانی خەلافەت، بەڵام دیارە ئەم خەلافەتە دەبێت بروخێت بەدەستی كورد و بە پشتیوانی ستراتیجی هێزی كوردیی و دیارە ئەمریكاش باش لەوە گەشتووە ناخوازێت خۆی راستەوخۆ بێتە ناو ئەم جەنگەوە، بۆیە تا ئەم ساتەوەختە ناوەناوە هێزی خۆی دەنێرێتەوە بۆ رۆژئاوای كوردستان بۆ تەواوكردنی گەمەكە!\nلە رابردوو ئەتاتورك هەمان خەون و كەڵكەڵەی هەبوو، كۆمارەكەی بەرەو كۆمارێكی عەلمانی و لائیك بردو بەتەواوی ئاینی خستە دەرەوەی مێژوو، رەنگە ئێستا ئەردوغان بیەوێت ئەو ئەركە وەئەستۆبگرێت و بە مەبەستی قایمكردنی دەسەڵاتەكەی، ئاینی بەتەواوی كردۆتە پەیژە ، توركیای بەتەواوی خستۆتە ناو مۆدێلی سوننەگەرای رۆژهەڵاتەوە بە سپۆنسەریی ئیخوان موسلیمین و قەتەرو فەتح و بزوتنەوەی حەماس و چەندین رێكخراوی سوننەگەرای جیهانیی، بەڵام نە كورد بەم شاڵاوە رازی دەبێت و نە هاوكاریش دەبێت و نە تەسلیمی ئەو فاكت و واقیعە دژوارە ش دەبێت، لەلایەكی ترەوە ئەردوغان كە خاوەنی مۆدێلێكی جیاوازە لە رۆژهەڵات و جیهانی ئیسلامی، خەریكی فراوانخوازی و مۆنۆپۆڵكردنی فیكری دینی سوننی و راكێشانی هەست و سۆزی دەوڵەتە دینیە لاوازەكانی ناوچەكەشە دژی عەرەبستانی سعودیی و هەندێ دەوڵەتی دیكە، ئەمەش بە پشتیوانی مەرجەعە شیعیەكانی ناوچەكە، ئەوانیش خوازیارن گوتاری سوننی پەرت و بێهێزبكەن و مەرجەعیەتی سوننە، لەدەستی عەرەب دەربهێنن و بیدەنە دەستی سوڵتانێكی لاوازو ئیمپراتۆریەتێكی تورك، كوردیش بەو حوكمەی لەناو ئەم مەنزومە دینیەدایەو كێشەی ناسنامەی دینی نیە كێشەكەی تەنها كێشەی نەتەوەیی و نەژادییە دەبێت سوود لەم دەرفەتە وەربگرێت و رێگربێت لەوەی ئەردوغان یاری بەم كارتەشەوە بكات.\nسەرێ كانی و گرێ سپی!\nدەبێ ئەوە بزانین ئەمریکاو ئیدارەی ترەمپ، تا ئەم ساتەوەختە بەشوێن بۆنی باروتەوە نین، ئەوەندەی بەشوێن سەرچاوەی داھات و دەستیشانکردن و رەنگکردنی جێ پێی بازرگانی و سیاسەتی ھەژمونگەرای خۆیانن بۆ جیھان و بەربەرەکانێی بلۆکی چین، ئەوەی لە باکوری سوریاو رۆژاڤا ڕوو ئەدات تازە نییەو سیاسەت و شرۆڤەی ئەو رەوشە بە تویت و لێدوانی سادەو ئایدۆلۆژی ناپێورێت، شتێک ھەیە پێی دەوترێت لۆژیکی ھێز، کورد ئەو لۆژیکەی ھێشتا بەدەستەوەیە ئیدی بۆ کامپی روسیا بێت یان ئەمریکاو دۆستەکانی، ئەم پێشھاتە تەکمیلەی ھاوکێشەیەکی کۆنی ئەمریکاو تورکیاو روسیایە، ئەمریکا شەڕ بۆ تورکیا ناکات، بۆ کوردیشی ناکات بەڵکو پیشەسازی بەشەرەوە دەکات، شەڕ دەخاتە بەردەرگای تورکیا، دوای ئەوەی کە دۆستەکانی پرچەک کرد"ھەسەدە_ یەپەگە" ئێ خۆ بۆ پۆزو گەشت و سەفا نییە، دروست بۆ پیشاسازی شەرە، بۆیە دەوڵەتانی میحوەریی " ئێران تورکیا" بە سەرگەرمبونیان بە جەنگەوە لاواز دەکات، تورکیا بەتایبەت دێنێتە بەردەرگای جەنگێکی سەخت و دەشزانێ جەنگی یەکلاکەرەوەی پێ ناکرێت، بێلایەنی ئەمریکا بۆ شەڕی رۆژاڤاو دروستکردنی ناوچەی ئارام، مانای جێھێشتن و پاشەکشە نییە لەو قوڵاییە ستراتیجییە کوردییە روسیی ئەمریکییە، دەیەوێت سەرەتا تورکیا وەک پۆلیس رام بکات، تەرە نەبێت، رۆڵی باشتر ببینێت و خزمه‌ت به ستراتیژیه‌تی ئه‌مریكا بکات و ھیچ نەبێت لە ئێستادا سەرئێشە نەبێت بۆ کۆشکی سپی.\nفەرھەنگی تورکی پڕە لە چیرۆکی رەشەکوژی و تۆماری رەشی فاشیزم و دژە ئینسانی، ئەمریکا دەزانێت تورکیا فایلی لەمە رەشتر نابێ بەھۆی باری لاسەنگی ئابوریی و لیرەکەیەوە، ھەنگاوی گەورەشی پێ ناھاوێژرێت دژی رۆژاڤا، تارادەیەک دەستکراوەی کردوە بۆ دوسێ ئامانج نەک زیاتر، بینیمان رەشەکوژیی لە کۆبانێ و عەفرین و ڕۆبۆسکێ کە پشتگیری و سەپۆرتی نێودەوڵەتی و ڕێکخراوەکانی مافی مرۆڤ زیاتریش بوو ئەمریکا ھەر بێدەنگ بوو، ئێستاش بێدەنگی لێ دەکات بۆ کاتی خۆی، فرۆشتن لە ئارادا نییە وەک ھەندێ چاودێر باسی دەکەن، جەنگێک گەر روو بدات ھیچ لە سودی ئەنکەرە نابێت، ئەمریکا دەزانێت ئەردوغان وەک جاران سوڵتانی رەھا نییەو ئۆپۆزسیۆن و رای گشتی و ئابوریش رێگەی پێنادات جەنگی گەورە ئیدارە بدات.\nتورکیای سەردەمی ئەردوغان، دەرکەت مۆدێلی توندرەویی ئاینی بێفکرە، ئەمریکا ویستی بیخاتە ریزی بەرەی نوسرەو شام و داعش و کردیشی، بەس ھێشتا ماویەتی، ئێستا لە بەشێکی زۆری سوریا داعش و بەرەی شام لەبەرگی تورک و تورک لەبەرگی داعشدا ھەردوکیشیان لەناو مەنزومەیەکی ئاینی میتۆد فاشیدا کار دەکەن ئەمریکا ئەوەی دەوێت تا ھێڵەکان بە باشی بناسێتەوە، پێشتر دیدی خورافەو زیندوکردنەوەی خەلافەتێکی سوننی لەلایەن ھەندێک دەوڵەتی کلاسیکیی ناوچەکەوە بۆ ئەردوغان قەڵغان بوو، ئێستا ئیتر ئەو قەڵغانە لاواز بوە دوای کێشەکانی سعودیەو ئێران و یەمەن و تورکیاش ترسی گۆڕینی لێ نیشتوە، ئەم ترسە تاکە شتێک بیرەوێنێتەوەو شەقامی پێ رازی بکات مەسەلەی لەشکرکێشی دەرەکییەو تورکیا زۆر شانازی پێوە دەکات بەڵام رۆژاواش خاوەنی چەک و دسپلینەو پاروەکە ئاسان نابێت و دەستکراوەیی ئەردوغان لە کۆشکی سپیەوە بۆ لەشکرکێشی نوێ پلانی ئەمریکایە بۆ جەنگی دیکە، نەک بەدەستەوەدانی کانتۆنەکان!\nتورکیا ھێشتا بۆ ئەمریکاو ڕۆژئاوا گرنگەو ئەمریکا نایەوێ بەتۆپزی تورکیا بتۆرێنێ، بەڵکو دەیەوێ تورکیا بێنێتە سەرلێواری برسێتی بە جەنگی سوریاو رۆژاڤا، ماوەیەک خەریکی بکات، ئینجا کوردیش لە ئەجێندای ئەمریکا ئەوەندە فشار نییەو کۆنتراکتی نوسراوی نییە وابزانین ئەمریکا باوکە گەورەکەیە چیتر ئەم عاتیفەسازییە دەبێ کۆتایی بێت، کاتی ئەوەیە کورد چیتر چاوەڕوان نەمێنێتەوەو ئەوەندەش بە سۆزو موغازەلەوە سیاسەت نەکات بێئومێدی بچنێتەوە کاتێک زانی دەوڵەتێکی گەورە لە ھەڵوێستی پشتگیریکارانەوە دەگۆرێت بۆ ھەڵوێستی بێلایەنی، سیاسەت وایە خۆ ئەمە نوێ نییە بۆ کورد، چیرۆکی بێمروەتی لە دێرسیمەوە درێژبۆتەوە بۆ ئازاری حەفتاوچوارو داگیرکاری عەفرین و کەرکوک و شانزەی ئۆکتۆبەر، حەسەن نەسروڵا وتەنی ئەمریکاش جێگای متمانە نییەو دەبێ کوردیش چیتر وەک خۆی سیاسەت بکات و نمایشی بازوی خۆی بکات\nبە دیوی توركیادا!\nتوركیا لە ئێستادا وەك سوڵتانێكی نوێ و سیستمێكی كۆماریی تاكەكەسی، دەزانێت سەختە بەرگەی ئەم دۆخە بگرێت ئەردوغان هەرگیز وەك كەمال ئەتاتوركی پێ ناكرێت لە رووی سەربازیەوە، تەنانەت قۆناغی ئەتاتورك بۆ كۆمەڵگای نێودەوڵەتی ئەوكات شتێكی تربوو، كورد بەتەواوی دابەشكراوبوو، وەك كۆمۆنە وابوو، بەتەواوی لەمەنگەنەی ئیمپریالیزم و دەوڵەتانی تورك و فارس و عەرەب درابوو، ئێستا وانیە،\n"مستەفا كەمال ئەتاتورك" كاتی خۆی زیاتر لەناو قەیرانی سەخت و جەنگ و ئاژاوەدا هات و خۆی كردە سیمبولی توركەكان و تا ئێستاش تارماییەكانی ئەم كاریزمایە ماون بەسەر زیهنیەت و بیركردنەوەی تاكی توركیەوە، ئەردوغانیش دەیەوێت هەمان رێگاو سەختی تاقی بكاتەوە، بەڵام چانسی رەشی ئەردوغان ئەوەیە قۆناغەكەی كەوتۆتە ناو هۆشیاریەكی گەورەی سیاسی و فەرهەنگی و بەرخودان و زیندوبونەوەیەكی گەورەی رۆحی كوردیەوە بە سەپۆرتی گەورەی رێكخراوە گەورە كانی جیهان و دەوڵەتانی دیموكراسیەوە، ترەمپ راستە بریاری كشانەوە ئەدات، وەلێ هەزاران رەخنەو رێگریی و رەنگە ئاستەنگی یاسایی نێودەوڵەتی بۆ دروست بێت لە داهاتوو.\nئەردوغان وەك سەركردەیەكی خۆرهەڵاتی دەیەوێت سوود لەم دەرفەت و ئاژاوەیە وەربگرێت و نمایشی كەسایەتیەكی موجاهیدو رزگاركەرو پاڵەوان بۆ خۆی بكات و بەتەواوی وەك ئەڵتەرناتیڤی ئەتاتورك دەربكەوێت و وێنای ئەمریكاو ئیسرائیل وەك دوژمنی ئیسلام و تورك بكێشێت و خۆشی وەك پاڵەوانی بەرگری ئەم شانۆیە بناسێنێت، بەشێكی رۆژاڤا داگیر بكات تاوەكو شكستی هەڵبژاردنەكانی رابردووی ئەنكەرەو ئەستەنبوڵی پێ كاڵ بكاتەوە، بەڵام وێنەكە بە جۆرێكی ترە، راستیەكەی هەرگیز نێوانی ئەمریكاو توركیا خراپ نەبوە، لەهەندێ جێگاشدا كاتی خۆی لە سوریا وەك "منبج" ئۆپەراسیۆن و مانۆری هاوبەشی سوپای ئەمریكی و توركی هەبوو، بۆیە هەر بە جدیی ئەمریكا دەزانێت توركیا تا چ رادەیەك توانستی هەیەو دەشزانێت راكردنی پشیلە تا كایەنەكەیەو بەس.


پێش 4 هەفتە ژمارەی بینراو 153\nلیژنه‌یه‌كی زانستی نێوده‌وڵه‌تی ئاشكرای كردوه ئه‌و كه‌سانه‌ی گرفتی به‌رزی په‌ستانی خوێنیان هه‌یه و توشی كۆڤید 19 بوون ئه‌وه مه‌ترسی مردنیان زیاتره به به‌راورد به كه‌سانی ئاسایی.\nگۆڤاری "European Health Journal" ده‌رئه‌نجامی توێینه‌وه‌ی كۆمه‌ڵێك له زاناكانی بڵاوكردۆته‌وه كه داتایان له‌سه‌ر 2877 نه‌خۆش وه‌رگرتوه كه‌له نه‌خۆشخانه‌ی تایبه‌تی كۆرۆنا بوون و له كۆی نه‌خۆشه‌كان 850 نه‌خۆشیان گرفتی به‌رزی په‌ستانی خوێنیان هه‌بووه و ڕێژه‌ی مردن له‌ناویاندا %29.5 بووه ئه‌مه له كاتێكدایه ڕێژه‌ی مردنی ئه‌و كه‌سانه‌ی توشی ڤایرۆسی كۆرۆنا بوون و په‌ستانی خوێنیان به‌رز نه‌بووه ته‌نها %1.1 بووه.\nتوێژه‌ره‌وه‌كان ئاماژه بۆ ئه‌وه‌ش ده‌كه‌ن ئه‌و كه‌سانه‌ی گرفتی به‌رزی په‌ستانی خوێنیان هه‌یه له‌كاتی توشبونیان به ڤایرۆسی كۆرۆنا زۆر گرنگه به‌رده‌وام بن له‌سه‌ر به‌كارهێنانی ده‌رمانه‌كه‌یان و ده‌رمانه‌كه ته‌نها له‌ژێر ڕێنمای پزیشكی پسپۆڕ ده‌توانن بیوه‌ستێنن یان كاته‌كه‌ی بگۆڕن.\nتا ئێستاش چه‌ندین بابه‌ت هه‌یه كه پێویستی به توێژینه‌وه هه‌یه بۆنمونه جۆری ئه‌و ده‌رمانه‌ی ئه‌و كه‌سانه‌ی گرفتی به‌رزی په‌ستانی خوێنیان هه‌یه كه ده‌توانن له ماوه‌ی توشبونیان به ڤایرۆسی كۆرۆنا به‌كاریبهێنن بۆ ئه‌وه‌ی مه‌ترسی مردنیان كه‌مبكاته‌وه.